text:
ORANJESTAD- Durante ultimo añanan, e fenomeno di “destination weddings” ta uno cu ta birando mas y mas popular unda 20% di tur casamento rond di mundo ta tumando lugar na un destinacion otro di unda e pareha ta biba. Esaki sigur ta nifica un oportunidad grandi pa negoshi pa nos turismo. Pesey Aruba Tourism Authority ta traha duro pa posiciona Aruba como un di e destinacionnan mas romantico unda por casa y of celebra luna di miel. Esaki ATA ta haci entre otro pa medio di promocionan y activacionan den tur e mercadonan. Asina ATA hunto cu otro socionan turistico a organisa un asina yama “Renew your I Do’s Vow Renewal Event”.
Esaki ta un ceremonia di ‘renobacion di voto matrimonial’ cual evento lo tuma luga mayan dia 8 di augustus benidero na e di tres playa di mas bunita rond mundo, nos famoso Eagle Beach. E evento aki lo priminti di bira esun di mas grandi den su estilo den e region di Caribe, cu participacion di mas di 100 pareha cu ta di bishita na Aruba y cu lo probecha di ta kinan pa asina participa na e evento bunita aki. E evento a hala hopi antencion internacional, muy en especial di e mercado Mericano pa medio di eventonan di antesala riba medionan social y medionan tradicional utilisando e ‘hashtag’ #ArubaIDO. Esaki a dirigi un cantidad enorme di trafico na Aruba.com pa informacion di e evento y tambe di Aruba como un destinacion romantico.
Aparte di e parehanan cu ta participando, e evento aki lo wordo captura pa medionan di comunicacion y tambe asina yama ‘influencers’ di e niche di romance y industria di ‘destination weddings’ riba rednan social. Entrenan ta inclui portalnan importante manera Roamaroo.com, cu presencia di Scott & Colette cu lo comparti nan experiencia y televisa esaki riba Travel Channel y tambe comparti nan experiencia cu mas di nan 300mil siguidornan riba rednan social.
Tambe e pareha aventurero Hanah y Adam Lukaszewicz di e popular website di biahenan den pareha Getstamped.com, lo comparti nan renobacion di nan “Si” riba nos bunita Eagle Beach riba nan pagina web y tambe cu mas di 382mil siguidor riba rednan social.
Ta un honor tambe di ricibi cobertura di e website number uno mericano di boda Theknot.com cu un impactante siguimento di mas di 2.1 miyon hende. Nan lo ‘Livestream’ for di Eagle Beach y comparti cu mundo henter e romance cu Aruba ta ofrece.Tambe Aruba Tourism Authority tin e placer di anuncia e participacion di Tamra y Eddie Judge, miho conoci pa nan 9 temporada di participacion na e popular serie mericano “The Real Housewives of Orange County.” E famoso pareha aki lo renoba nan voto riba nos playanan y comparti esaki cu mas di 2.9 miyon siguidor riba rednan social. For di e Mercado di Latino Americano tambe lo tin prensa internacional cu lo cubri e evento grandi aki.
Mirando cu Aruba Tourism Authority su responsabilidad nan principal ta di promove y desaroya Aruba su turismo, e aña aki, tambe a tuma lugar un activacion di e “Renew your I Do’s Vow Renewal Event” na New York durante transmission di e famoso show di television Mericano esta Fox & Friends, pa mas di 2 miyon di televidente mericano. Tambe a organisa den ultimo añanan eventonan manera eventonan special riba valentine’s day na Times Square na New York, y un otro biaha riba Empire State Building como parti di Aruba su strategia diversifica den mercadonan principal, como mercadonan nobo.
Romance y casamento ta forma parti di e asina yama “niche” cu ta un aspecto hopi importante pa cu Aruba ja cu hopi biaha e efecto cu esaki ta causa riba nos destinacion ta significante debi na e hecho cu e ta contribui na e beneficio economico di varios socionan manera hotel, restaurant, fotografo, floresteria, wedding planners y hopi mas. ATA tin un unit cu ta pertenece na e ekipo di mercadeo cu ta encarga su mes especialmente pa pusha y promove e diferente “niche” nan cu Aruba ta enfoca riba dje. Diferente esfuersonan ta wordo hasi durante full aña pa asina Aruba por keda “top of mind”. ATA kier a gradici tur e socionan cu a contribui pa cu e dia aki lo bira un hopi special pa tur e parehanan rond di mundo cu lo ta partipando.


c: text/html

text:
Klientenan ku ta traha den benta di alimentu… No por registrá i pasa èksamen na G&GZ djamars 17 di mart atardi
Klientenan ku ta traha den benta di alimentu…
No por registrá i pasa èksamen na G&GZ djamars 17 di mart atardi
Willemstad – Ministerio di Salú, Medio Ambiente i Naturalesa ta partisipá ku djamars 17 di mart 2020, di 2’ or pa 3’ or di atardi, lo no tin posibilidat pa registrá i pasa èksamen na G&GZ (ántes GGD) pa klientenan ku ta traha den benta di alimentu. Esaki relashoná ku un reunion interno tokante Corona Vírùs spesial pa personal di GMN. Ta pidi klientenan pa tene bon kuenta ku esaki.
Dianan i fechanan pa registrá i pasa èksamen ta djaluna, djamars i djarason di 07:30 pa 09:30 di mainta i 2’ or pa 3’ or di atardi.
Por lesa e informashon/ material di èksamen riba “Google”, tek “buki di higiena”, despues sigui ku e portal “gobièrnu di Kòrsou buki di higiena” i skohe idioma preferí.
Ministerio di Salú, Medio Ambiente i Naturalesa ta pidi komunidat diskulpa pa kualke inkumbiniensha ku esaki por trese kuné.

robotstxt: allowed

filter: keep


text:
Na final di seis fecha den Division Honor, na e punto di e “international break”, ta basta cos a pasa despues di algun weganan clave.
Pero realidad ta cu e actual campeon RCA ta keto bai comandando e tabla di posicion, apesar di a hunga un wega menos, sigui pa Nacional, Dakota y Britannia cu a subi y drenta den e prome cuaternan pa prome biaha e campeonato aki despues di algun victoria clave, apesar cu Estrella, cu tabata den e top cuaternan anteriormente, y Bubali, ambos cu dos punto menos, tin un wega menos hunga cu e Pumanan.
Den e ultimo cuaternan, e bataya pa sobrevivi den Division Honor, La Fama ta comandando y por ta mas cerca realmente di e bataya pa “top cuater”, prueba di esey ta nan victoria contundente di 4-2 den e ultimo fecha contra Bubali. Caravel tambe a cuminsa acumula punto y ta sigui La Fama di serca cu un punto menos so, ta parce cu nan dos por bataya pa evita promocion/degradacion te na e punto aki, of hasta mas, mientras cu Brazil y United ta den bom di tabla cu un punto y cero respectivamente.
E ‘highlightnan’ di e ultimo tres siman nan sigur tabata e clasico entre Dakota y RCA cu a termina den victoria di e Tricolornan di 2-1, tambe e partido unda cu La Fama a wanta e poderoso oncena di Nacional na un empate di 0-0, e Dragonnan, e ekipo cu ya a anota 35 gol den 6 wega te cu awo den e campeonato, no a logra anota gol den e wega di fecha 5 aki contra e Savaneteronan. E partido clave entre Britannia y Estrella, cu a termina den empate di 2-2 den un bon partido, y Devis Oliveros cu 14 gol anota den 6 wega! (no ta un type fout!)
E ‘FutbolAruba.com Power Ranking’ nobo den Division Honor ta como lo siguiente;
1. RCA – e oncena di Solito ta keda na top di e tabla despues di nan dramatico victoria contra Dakota den e ultimo siman. RCA, cu un wega menos hunga cu nan seguidornan, tin 15 punto den 5 partido, invicto, cu solamente 1 gol den contra! Den e partido contra un ekipo top man’e Dakota, nan e demonstra nan capacidad mental den weganan grandi. E “inhaal wedstrijd” pendiente di RCA vs Estrella lo ta riba 11 di December.
2. Nacional ta un punto tras di RCA, pero, cu un wega mas hunga, apesar cu Nacional a anota 35 gol den 6 partido, ta e empate di 0-0 contra La Fama y e 2-2 contra Bubali a perhudicanan masha hopi mes riba e tabla. Ta keda di wak ta kiko ta bai pasa ora cu e Dragon nan cuminsa hunga contra ekiponan top cuater. Nan goleador un bes mas, Devis Oliveros, ta comandando e ‘tabla di anotador’ cu 14 gol den seis partido.
3. Dakota den nan ultimo partido contra RCA tabatin tur chens di saca punto y hasta bai cu un victoria contra e campeonan, te ora cu nan mes a ‘auto-destrui’ despues di un expulsion costoso di nan defensa central y hungado clave na minuut 55. Dakota toch tabatin un bon victoria vs Estrella di 2-0 den siman 5. E ‘Amarillonan’ ta solido cu 13 punto den di tres luga cu 16 gol anota y solamente 6 gol den contra den 6 wega.
4. Britannia a cuminsa hasi movimiento riba tabla di posicion (awo cu 10 punto), despues di dos victoria contundente contra Brazil Juniors y La Fama y e empate contra Estrella. Un ekipo cu hopi talento, por spera hopi di nan, y awo nan ta den bataya pa top cuater. Ta di remarca si cu Britannia por anota hopi gol (16 den 6 partido), pero, a permiti 13 gol tambe.
5. Bubali no ta mal para riba e tabla, apesar di a hunga un wega menos, nan tin 8 punto, dos so tras di Britannia pa e di cuater posicion, pero, den nan circulo nan no ta masha contento di a permiti 3 gol den e wega contra SC United y tambe a perde nan ultimo wega contra La Fama cu anotacion di 2-4. Despues di a cuminsa e campeonato solido, awo a permiti 7 gol den nan ultimo dos weganan.
6. Estrella tambe tin 8 punto, den di seis luga, debi na diferencia di gol (+2). E derota di 0-2 contra Dakota a pisa hopi y e empate contra Britannia tambe tabata clave. E ‘Naranhadanan di Santa Cruz’ tambe tin un wega pa “haal in” contra RCA dia 11 di December. Un ekipo cu ta anota gol pero ta permitiendo basta gol tambe te cu awo den e campeonato.
7. La Fama, un ekipo cu te cu awo ta un cu ta duna tremendo bataya, cu 5 punto den seis wega, pero, ta e unico ekipo cu ya a enfrenta e top 6 ekiponan riba tabla, y a saca algun bon resultado; man’e e empatenan contra Nacional y Estrella, y tambe e victoria contra Bubali den nan ultimo fecha. La Fama, un ekipo bon para riba cancha ta beneficiando di e veterania di Valdo Leocadio den volante di contencion e anja aki.
8. Independiente Caravel, cu 4 punto ta un so tras di La Fama den di ocho lugar, pero cu un wega pa “haal in” ainda, dia 8 di November contra Bubali. Nan a bin di perde 0-1 so contra RCA y tambe un contundente victoria di 5-0 riba SC United den e ultimo fecha, un ekipo compacto y organisa cu por ta e sorpresa di e anja aki y por evita promocion/degradacion y hasta competi pa mas.
9. Brazil Juniors, ta keda e gran desapunte den Division Honor e anja aki. Un ekipo cu a hasta haya algun refuerso di veteranonan, y tur cos tabata parce cu nan lo por competi man’e tabata e caso anja pasa, pero, cu solamente 1 punto den seis wega, permitiendo 28 gol den contra, awor ta candidato serio pa promocion/degradacion si nan no bolter nan rendimiento riba cancha.
10. SC United ta keto bai sin punto den e campeonato aki te cu awo, nan a permiti tambe 35 gol den 6 wega, ta un deficit hopi grandi mes pa evita promocion/degradacion e anja aki, locual nan por hasi ta purba evita descende automaticamente si evita keda den ultimo lugar y en cambio hunga play-off di promocion/degradacion p’asina tin un “outside chance” ainda.


text:
ORANJESTAD — Traficacion y benta ilegal di gasolin y diesel for di Venezuela a bira un negoshi grandi na Aruba. Falta di legislacion y capacidad pa controla ta haci cu personanan por sigui trafica combustibel y bende esaki – hopi biaha for di nan cura – sin wordo persigui judicialmente.
Pa ambos polis maritimo y Directie Scheepvaart di Aruba e ta un situacion preocupante, a pesar cu recientemente Venezuela a cuminsa cera su fronteranan pa para e traficacion.
Ariën Rasmijn combesando cu Carlyle de Coteau, director di Directie Scheepvaart y Igmar Benschop di polis maritimo
Tin alrededor di dies barconan di placer cu di cual a modifica e tankinan di gasolin y cu cada siman ta sali diferente biaha pa lugarnan manera Puerto Escondido na Estado Falcon ba busca gasolin of diesel of ta topa otro barconan for di Venezuela riba laman na unda ta pasa combustibel. Gasolin y diesel na Venezuela ta hopi mas barata cu na Aruba danki na subsidionan di e pais riba combustibel.
E practica aki riba su mes no ta ilegal segun Carlyle de Coteau, director di Directie Scheepvaart. “Tempo mi tabata biba na Hulanda nos tabata core bay Belgica tambe pa cumpra gasolin barata.” Na regreso na Aruba ta djis subi e boto riba tera, hibe cas anto saca e combustibel pa warde den bari den cura. Otro biaha ta declara e combustibel na aduana, a pesar cu e no a wordo ‘uitgeklaard’ na Venezuela. Tambe tin barconan di placer cu ta bin cu tanki yen for di Venezuela y ta bende combustibel akinan.
Ta trata di un volumen di miles di liter pa cada boto y un margen di ganashi asina grandi cu segun De Coteau traficadornan di droga a cambia di negoshi y a cuminsa trafica gasolin y diesel. Recientemente gobierno di Venezuela a anuncia cu nan lo para e fluho ilegal di combustibel for di nan pais. Hecho ta cu banda di barconan di placer for di Aruba tambe tin embarcacionnan mas grandi cu for di frontera di awanan teritorial di Aruba y Venezuela ta trafica cantidadnan grandi di combustibel pa otro paisnan den region. No ta conoci si ya caba por nota cu e traficacion a bira menos awo.
Siguridad
Segun De Coteau y tambe agente Igmar Benschop di polis maritimo, loke por controla riba dje mas tanto ta aspectonan di siguridad. Bisiñanan di e traficadornan ta core riesgo cu barinan di gasolin volatil den cura. De Coteau ta bisa cu Directie Scheepvaart ta purba dificulta e traficacion dor di forsa traficantenan di aplica di nobo pa drenta awanan teritorial di Aruba unabes cu nan sali. E control cu nan por haci riba tankinan di boto ta keda limita mientras cu e ley maritimo nobo no ta na vigor ainda. Cu e ley aki nan lo por haci control tambe durante e periodo cu un permiso pa navega ta vigente.
Aduana tin e autoridad pa controla riba e cantidad di gasolin cu un barco ta sali y ta bin bek cune pa asina enforsa riba fraude di accijns. Minister Arthur Dowers di Husticia den un reaccion na Red Caribense tambe ta mustra riba responsabilidad di aduana. Segun Igmar Benschop sinembargo, aduana te ainda falta e capacidad y manpower pa por haci esaki efectivamente. E ta bisa cu instancia concerni mester traha hunto pa por combati e fenomeno.
Autor Ariën Rasmijn


text:
CIUDADANONAN TA SIGI DESPLEGA EXPRECIONAN DI APRECIOPA E BOLUNTARIONAN DR FREEWINDS.
Dor di e accionan boluntario di e Ministerio di Boluntario di Freewinds un caminda large di recuperacion a bira hopi mas cortico. Dedicando nan tempo y nan esfuerso cu e solo meta pa hasi di Aruba un di e lugarnan mas sigur na mundo, seguramenteno a keda sin wordo nota dor di personanan y gruponan den noscomunidad, comercio y gruponan di deporte. Rond di Aruba personanan ta sigi expresa palabranan di gradicimento pa demostra nan aprecio pa e trabou di e Barco Freewinds y suMinisterio di Boluntario.
E Boluntarionan di Freewinds ta luchando 14 Luna largo pa yuda pusha e casonan di Covid-19 pa zero y pa mantene nan naun nivel cu a permiti pa habri nos frontera permitiendo pa un gran cantidad di turista por a yega nos isla asina habriendo e posibilidad pa comercio por recupera y actividadnan deportivopor resumi.
Poniendo peso tras di nan palabranan di e cabayeronan aki a tuma un break di nan workout na gym pa expresa nan gratitud naFreewinds. E trabou di desinfeccion di e Ministerio di Boluntario di Freewinds tawata clave pa facilidadnan asina por a habri.
E Ministerio di Boluntario di Freewinds ta ricibi palabranan di gratitud tur caminda cu nan bai pa esnan cu nan a yuda pa ta mas sigur. Prpme cu final di aña Escobar un maestra di scol primariaa bisa: ”Loke boso ta hasiendo ta un ayudo grandi pa nos. Nos mester di e ayudo aki. Di berdad nos ta aprecia loke boso ta hasiendo. Boso a yuda e comunidad masha hopi, ta fantasticocon boso ta yuda nos comunidad. Danki di tur maestro y alumni. Amen na esey! Nos kier pa tur hende sa cu Freewinds tawata akinan.Loke boso a hasi ta laga tur maestro y tur mayor sinti nan mes minor y mas trankil.”
Un manager di propiedad di un compleho grandi a bisa: Virus por trace Costanzo Malo, pero den e caso aki ela trece boso, e Ministerio di Boluntario di Freewinds y esaki ta hopi positive. Nos ta tuma e ayudo aki man habri. Masha danki. E trabou cu boso ta eherciendo ta wordo aprecia masha hopi mes.”
Tambe tin e trahador di pomp di gasolin cu a remarka: ”Lokeboso ta hasiendo ta hopi bon! Massage danki di curason pa lokeboso, e Bolunyarionan di Freewinds, ta hasiendo. Den nomber di e poblacion Di Aruba, masha danki!”
No ta important si e ta wordo bisa den poco palabra of na un manera public pa tur hende waak, tur e mensahenan tin e misunderstood tema: cu e ayudo ta valiosoy hopi aprecia. Pueblo di Aruba ta masga agradecido pa e asistencia duna pa Freewinds y su Ministerio di Boluntario Ora nan tawata den necesidad.
Pa haya sa con pa preveni Covid-19 di plama atrobe bishita e How to Stay Well Prevention Resource Center online nawww.scientology.org/staywell caminda por Mira tur e video and y pamfletanan di Stay Well y por download copia di esakinangratuitamente. Tur e material ta ostensible na spaño, hulandes, Ingles y 18 idiomatic mas.
Pa haya sa mas di Freewinds bishita Inside Scientology: The Freewinds na The Scientology Network ( www.scientology.tv/series/inside-scientology/freewinds.html)


text:
Ayudo di Emergensia
Ayudo di emergensia ta e servisio di polis pa atendé ku insidentenan ku karakter urgente i embergadura ku ta eksigí presensia di polis inmediato.
E number di emergensia di polis ta 911.
Pa kasonan kaminda ta rekerí presensia polisial pero ku no ta urgente por yama 917.
Faktornan esensial pa determiná si ta trata di un situashon ku ta rekerí ayudo di emergensia:
- e situashon ta pone bida di hende na peliger
- por papia di tacha órden públiko gravemente
- por papia di menasa di integridat físiko di personanan kaminda ku si no intervení inmediatamente e situashon lo por eskalá
E aktividatnan di ayudo di emergensia ta kai bou di BPZ (Basis Politie Zorg). Ta ehersé e aktividatnan aki for di tur 5 warda di polis, esta:
- Punda
- Otrobanda
- Barber
- Rio Canario
- Montaña
Pa medio di e ‘Meldkamer’ (911) i Callcenter (917) ta guia e proseso di ayudo di emergensia i no urgente, pero ku ta rekerí intervenshon polisial.


text:
Oranjestad-Pueblo di Aruba, den e mundo di awendia, tur asunto ta draai rond di escogencia. Bo persona ta liber pa escoge loke bo ta desea di ta of kere. Den Parlamento di Aruba tin un parlamentario di AVP cu ta escoge pa ta ignorante riba e asunto di e protocol firma pa sr. Mike Eman y Hulanda. Ainda falta pa sr. Herde bin bij, p’asina compronde cu ta pa controla su gobierno e acuerdo entreguista aki ta. Ainda falta pa sr. Herde compronde cu su gobierno ta na cadena. Esaki door di propio MAL MANEHO financiero.
Sr. Herde ta papia di normanan financiero cu gobierno awor ta bay adopta di CAFT. Kico esaki ta bisa bo? Cu e gobierno di AVP a goberna SIN normanan financiero, sin guia y sin supervision di Parlamento.
“Con cu ta” ta hopi mas miho, compara cu loke AVP su gobierno a maneha.
Ainda falta pa sr. Herde compronde cu su gobierno ta manera un “choller” gubernamental cu Hulanda a pone bow di curatela. Cu sr. Eman mes a indica, pa e colegio aki bin Aruba y haci control riba e presupuesto ta un echo. Pero, mas convincente ta e motibo di esaki, esta “Ondeugdelijk Bestuur”. Gobierno di AVP a crea un financiële ramp pa cual Hulanda MESTER a cay aden. Hopi remarcabel pa lesa ta cu awor si Aruba tabata den un crisis na 2008. Segun campañanan político di AVP, na 2008 ta MEP por yuda cu e economia tabata bay malo. Pa sr. Herde awor 2008 tambe a perhudica gobierno di AVP. Con esaki por ta posibel si AVP NO tabata gobernando?? Otro berguensa ta e echo cu CFT y tur otro instancia financiero ta menciona cu ta te na 2034, Aruba por bay bek na e nivel sano di 2009. E nivel cu MEP a laga atras! Kiermen NO tabata tin un crisis na 2009? E situacion financiero tabata masha bon? Sr. Mike Eman a gaña Aruba su pueblo anto, djis pa yega na poder. Pa colmo yega na poder cu gañamento y despues DESGRACIA e pueblo tambe!
Alaves e protocol aki ta pone e trabow y e poder di Parlamento di Aruba na berguensa. Categorisando Parlamento su mayoria pa ta incompetente, di mal maneho y di incapacidad gubernamental. Door cu Parlamento NO a haci su trabow debidamente y solamente ta grita VOOR manera hende sin tino.
E mayoria den Parlamento na lugar di controla gobierno, tabata controla oposicion so. Prioridad robes!
Pa stop e berguensa pa Hulanda su cara internacionalmente, Hulanda MESTER a cay den. E protocol aki no ta minando e poder di Parlamento so, pero e ta kitando e poder di Parlamento tambe. Sr. Herde mester por contesta e pregunta dicon sr. Eman mester a firma e protocol aki. Kico kiermen sino fono y den bon of den malo pa sr. Eman? Sr. Herde por splica pueblo di Aruba kico lo a bin pa su gobierno si Mike Eman NO a firma? Mike Eman tabata tin e opcion di NO firma? Dicon aña pasa un impase asina a hiba na un huelga di hamber y awor e envolvimento di Hulanda ta pasa bay manera cos hunta cu lubricante? Ni grita sr. Eman no a grita! Manera: “over my dead body, Hulanda kier verkracht Aruba su gobierno”. Loke ta sumamente straño ta e echo cu algun luna atras sr. Eman y sr. Herde tabata para strak strak contra CFT y Hulanda, pero awor diripiente tur dos ta manera hende cu tabata bisti un carson grandi, anto sin faha!
Ta un berguensa pa pais Aruba, kende no tabata tin un supervision financiero pa motibo cu esaki no tabata nesecario, awor si ta haya esaki forsa y obligatorio. E unico meta ta pa controla e malechornan, chollernan gubernamental, kendenan ta adicto na gasta placa di pueblo sin escrupulo contal nan keda na poder. Awor pueblo ta wak unda su placa lo bay y kico ta ainda falta! Sr. Baba Herde, dicon sr. Mike Eman MESTER a firma, e no ta stima Aruba mas?


text:
Oranjestad- Dialuna mainta Ministernan Otmar Oduber y Alex Schwengle a reuni cu e beisbolista dos biaha ganador di e All Star, Melvin Mora. E deportista famoso aki a yega di bishita nos isla den pasado caba y a mustra interes pa inversion na Aruba den cuadro di deporte y turismo.
Tambe luna pasa el a haci un donacion grando di ekipo di baseball pa promocion di e deporte aki entre nos hobennan. E reunion cu e dos ministernan tabata pa presenta un proyecto di academia di baseball combina cu turismo, proyecto cu ta mustra hopi interesante pa tanto turismo como deporte y lo por habri caminda pa un diversificacion.
Minister Otmar Oduber a indica cu e tabata un bunita presentacion di e masterplan di un compleho turistico deportivo cu ta habri un porta nobo pa un niche market pa Aruba. Cu esaki por dirigi riba e turista cu kier bin Aruba y havi e parti deportivo y di salud. Esaki lo ta combina cu un academia pa haci di Aruba un centro den henter Caribe pa atrae hobennan y cu ta crea un tipo di atraccion cu ta hopi importante, ofreciendo asina mas posibilidadnan riba nos isla.
Melvin Mora a indica cu semper e tabatin hopi interes pa Aruba y de facto el a hunga cu diferente beisbolita di Aruba. E ta bisa cu nos isla ta hopi cerca di teritorionan di peloteronan manera ta Republica Dominicana y lo ta bon pa incentiva mas ainda e parti deportivo na nos isla.
E proyecto presenta ta pa bin specialmente cu un baseball camp den un forma turistico, promocionando asina e turismo deportivo y ta mirando cu hopi interes e localidadnan den area di Pos Chikito. Pa Mora intencion no ta solamente pa incentiva e parti di baseball, pero henter e parti deportivo.
E pelotero ta bisa cu Aruba ta un pais hopi sigur unda cu Mericanonan por bin wak e peloteronan cu lo wordo forma y nos isla ta un lugar hopi strategico pasobra e ta meimei di tur cos pa loke ta e parti di Caribe. Esaki ademas cu a papia cu e hendenan di Major League Baseball y nan ta hopi interesa den expande den Caribe pa loke ta e ‘pelota profesional’.
Minister Schwengle ta wak e proyecto aki como uno hopi bunita pa tanto turismo como deporte mirando cu e ta uno cu ta sostenibel riba su mes y cu lo crea facilidadnan unda cu nos muchanan lo por haci uso di nan.
Melvin Mora ta bisa cu e proyecto aki mester ta auto sostenibel pa e por genera hopi divisa pa nos isla y pa e turistanan por tin mas actividadnan manera lo por ta un parke acuatico y disfruta di e instalacionnan deportivo cu lo wordo ofreci.
Minister Otmar Oduber ta bisa cu e proyecto aki ta uno completamente nobo, pero na mes momento algo hopi necesario, pasobra ta crea mas posibilidad y por enfoca riba un otro tipo di turismo. E tipo di turismo aki hopi biaha ta wordo haci den seno familiar, ta crea recreacion cu por ta hasta atractivo pa turistanan crucero. Un academia cu por bira un sitio central caminda por haya diferente actividad cu ta inclui e parti acuatico, deportivo y saludabel unda cu henter famia por haya algo di haci, lo ta un balor agrega pa nos isla.
E enfoke mester keda cu hobennan na Aruba, ekiponan di baseball na Aruba ta keda cu accesibilidad na e parke, segun e mandatario y e ta wordo comparti tambe pa Melvin Mora.
Minister Oduber a indica cu intencion ta cu den e 2 pa 3 simannan nos dilanti lo tin un presentacion tambe na Minister Sevinger y tambe na henter Conseho di Minister.


text:
Kobradó di ònderstant por risibí un karchi di komestibel pa kinsena, banda di e ònderstant. Esaki segun e siguiente montantenan pa kategoria di kobradó di ònderstant:
Si bo ta un kobradó di ònderstant no ta nesesario pa bo entregá un aplikashon. Bo datonan ta konosí na Ministerio di Desaroyo Sosial, Labor i Bienestar (SOAW).
E pago sosial pa defendé kurpa tambe ta destiná pa kobradonan di ònderstant.
E pago ta den forma di un karchi di komestibel pa produktonan di promé nesesidat. E balor di e karchi di komestibel ta dependé di e grandura di e famía. E pagó pa kobradó di ònderstant ta pasa kada kinsena.
E periodo durante kua lo por risibí e pago sosial ta 1 luna.
Por ekstendé e periodo di kompensashon si esaki ta nesesario na momentu ku e situashon di emergensia, kousá pa COVID-19, sigui perdurá.
Kobradonan di ònderstant ta bin na remarke pa un karchi di komestibel pa:
E kobradó di ònderstant mester ta disponibel inmediatamente pa trabou pagá i/òf ta dispuesto na partisipá na rekapasitashon òf trayektonan di enseñansa. Na momentu ku esaki ta posibel, e kobradó di ònderstant mester kuminsa buska un trabou aktívamente. Mientras tantu e kobradó di ònderstant mester ta dispuesto na hasi trabou boluntario òf sigui enseñansa, i si ta nesesario ehersé esaki for di kas.


text:
Ecuador inisialmente tabata yama: “Real Audiencia de Quito”y tabata forma parti di Gran Colombia,
huntu ku Venezuela y Colombia.
Kolonisashon di Ecuador dor di Spaña a kuminsá mei mei di siglo diesseis, i na 1563, Quito,
e kapital di Ecuador a bira un region atministrativo di Spaña.
Despues di kasi tres shen aña ku Spañó nan a dominá Ecuador, e abitantenan di Quito tabata e promé
nan den Sur Amérika ku a kuminsá rebeliá y deklará y marka e independensia di Ecuador dia 10 di
ougùstùs 1809. Pero e Independensia aki a dura solamente 23 dia i e di 24 dia, Spañónan a bolbe tuma
mando di Ecuador Fecha nashonal di Independensia di Ecuador ta wòrdu selebrá riba dia 10 di ougùstùs tur aña.
Na Spañó: Día del Primer Grito de Independencia de Quito’ ta marka dia di Independensia
for di Spaña.
Independensia di e siudat Guayaquil ku a ser logra dia 9 di òktober 1820 a marka e
kuminsamentu di e guera di “Independencia de la Real Audiencia de Quito”.
Un soño di “El Libertador” Simon Bolívar tabata pa liberá gran parti di Amérika for di Spaña.
Su logro mas fruktífero tabata gana e bataya di 24 di mei 1822 na Pichincha.
Pichincha ta un provinsia riku na volkan y alabes e provinsia unda e kapital Quito ta keda.
E bataya aki ku a liberá Ecuador for di Spaña, a wòrdu gana dor di un ehérsito patriota,
bou di mando di un General Venezolano yama Antonio José de Sucre, konhuntamente ku
Forsanan Arma Partidista, bou di supervishon di Melchor de Aymerich y Villajuana,
un general Spañó, nase dia 5 di yanüari 1754, na Ceuta, Spaña, kordiná y guiá dor di Simon Bolívar.
Esfuersonan di e siudat chikitu Guayaquil aki ta ser mira komo un stap importantísimo den Amérika
Sentral y Sur Amérika y ku finalmente a kondusí Ecuador su independensia total for di Spaña.
24 di mei 1822, Ecuador ta selebrá su Independensia for di Gran Colombia
Dia 14 di ougùstùs 1830, Ecuador a adoptá su nòmber aktual – Ecuador, despues di a
separá su mes kompletamente for di Gran Colombia..
Dia 22 di sèptèmber de 1830, Juan José Flores y Aramburo, ku a nase dia 18 di july 1800
na Puerto Cabello, Venezuela a bira e promé presidente di Ecuador.
E nòmber Ecuador ta bin for di idioma Latin – äequator” – ku ta nifiká: “esun ku ta igualá”.
Ecuador ta duna honor na su nòmber dor ku e ta keda nèt riba e linia imaginario ku ta parti nos planeta
na 2. Parti hemisferio nort y sùit.
Awe, 10 di ougùstùs 2021, Bonaire lo hisa e bandera di Ecuador na busto di Simon Bolívar pa
konmemorá e fecha di Independensia di Ecuador na honor di tur Ekuatoriano biba riba nos isla.


text:
NewsRosario2019
Bandera a cuminsa bula na Rosario
Ceremonia di Bandera a tuma lugar awe mainta
Aruba su bandera a cuminsa bula awe na Rosario
Awe mainta a tuma lugar oficialmente e ceremonia di bandera na Rosario.
Presidente di Odesur Camilio Perez Lopez Moreiro a cuminsa ta hiba algun palabra na e diferente paisnan presente pa despues e Lic. Gustavo Leone di Municipalida di Rosario a gradici tur presente y a bisa di ta contento cu Rosario por ta un lugar asina importante pa deporte.
Despues di e palabra nan aki, Aruba su himno a resona como e prome pais presente. Hefe di Mision Junior Dake a intercambia regalo cu e Lic. Gustavo Leone y asina e bandera di Aruba a cuminsa bula oficialmente aki na Rosario.


text:
Diaranson anochi den Compleho Deportivo Franklyn Bareño na Piedra Plat tabata tin un tremendo wega ora cu e pumanan di Piedra Plat Sv Britannia Fredco cu ta na di 5 lugar a enfrenta Dakota cu ta na di 2 lugar ariba tabla di posicion. Despues cu e wega tabata bastante pareu haltfime ta bai aden cu score di 2-1 pa Sv Britannia Mayor. Pero den di dos tempo Sv Britannia Fredco ta sali brabo y ta anota un total di 5 gol pa na final gana e wega 7-2. E golnan di Sv Britannia Fredco a wordo anota pa; David Castro 1x, Keano Maduro 1x, Robert Solognier 1x, Myron Carrion 1x, Lex de Werd 1x y Ericson Croes 2x. Un pabien grandi na e muchanan di Paradera/Piedra Plat y tambe na e coachnan.
Club
Britannia Fredco Mayor ta gana Dakota 7-2
More in Club
-
SV Britannia ta e prome veld cu luz LED na Aruba
Diabierna anochi 3 juni 2020 tabata un anochi grandi pa e organisacion di Piedra...
-
Nos ta drenta un fin di siman interesante di Copa Don Elias Mansur
Diahuebs anochi, e Copa Don Elias Mansur 2019 a inicia den stadion Guillermo Prospero...
-
RCA ta organisa edishon #7 Copa John Merryweather
E anja aki pa di shete anja consecutivo, organishon tricolor ta organisa e grandioso...
-
Dames RCA cla pa Play-Off
E damesnan tricolor, mescos cu Divishon di Honor, a bolbe clasifica pa play-off di...


text:
CAMBIO DEN USO DI FLORIN NA CASINO
Na comienso di 2017 Parlamento di Aruba a aproba un cambio di ley cu ta regula cambio di moneda entre Florin cu monedanan internacional. Cu e cambio, casinonan di Aruba a keda inclui den e definicion di compania cu ta hasi transaccion di moneda.
Resultado di e cambio di ley ta cu casino mester un licensia special di Banco Central si nan cambia florin pa dollar pa nan cliente, cuminsando na Juli 2020.
E rekesitonan y gastonan nobo pa e aplicacion di e licensia ta dificil pa mayoria di casino por cumpli cun’e. E negoshi di casino awendia ta un servicio di entretenimiento pa nos turistanan y localnan, y no ta mes rendabel cu antes. E regulacion nobo relaciona cu cambio di moneda a resulta di ta dificil pa casinonan por maneha.
Consecuentemente, mayoria di casino lo no adkeri e licensia special pa por acepta Florin di cliente local den casino. Como alternativa, Banco Central di Aruba a duna permiso pa ATM di banco den casino por saca Dollars Mericano pa personanan cu tin un cuenta local. Residentenan tin un limite diario di AFL 1000 cu por ricibi na Dollars di ATM den casino.
Como cu nos localnan ta disfruta di e entretenimiento den casinonan na Aruba, ta importante pa nan ta na haltura di e cambio aki. Casinonan cu ta miembro di AHATA ta den proceso pa introduci e ATM cu Dollars pa por sigui duna servicio optimal na tur cliente local asina cu casino habri bek. Desde Diasabra 27 di Juni casino tin permiso pa habri porta atrobe.
Casino miembro di AHATA: Alhambra Casino, Cool Casino, Eagle Aruba Casino, Glitz Casino, Stellaris Casino @ Marriott Resort, The Casino @ Hilton, The Casino @ Hyatt, The Casino @ The Ritz-Carlton, Wind Creek Crystal Casino, Wind Creek Seaport Casino.
Posted on Jun 25, 2020


text:
KRALENDIJK —
Djaluna, 30 di ougùstùs, Tourism Corporation Bonaire (TCB) a rekonosé e selekshon di futbol U-14 ku a partisipá den ‘Caribbean football union challenge series’ i a sali kampion aya na Repúblika Dominikana komo embahadornan di Boneiru.
CEO di TCB, Miles Mercera huntu ku Miss Tourism Bonaire, Sunniva Manuel i Diputado James Kroon a risibí e hobennan na nan yegada na aeropuerto djaluna atardi. E hobennan i coachnan a risibí un medaya di oro i tambe un ‘goody bag.’ E tim tabatin un energía positivo i nan entusiasmo tabata kontagioso.
E tim ta konsistí di: Sifmar Sint Jago, Amir Winklaar, Jeremy Jimenez, Timothy Richards, Rendrick Martis, Jurion Ascencion, Deyon Martijn, Milan Blanken, Rhiordan Piar, Melchi Biante, Corbin Pourier, Noah Martha, Zacaria Lopez, Jaydrien Kopra, Jaydriel Kopra, Jachquis van Horne, Caylen da Silva i Raemian Janga.
Coachnan: Jermaine Windster Head Coach, Shahairo Oleana Assistant Coach i Rendel Bernabela Assistant Coach.
Jehan Pourier-Martis, Team Manager, Daliza Rozenkrans masahista i Ludwig Balentin Team Head of Delegation.
TCB ta yama pabien na e hobennan i e delegashon ku a kompaña nan, nos ta orguyoso ku bosnan a saka kara di Boneiru aya na República Dominicana i a trese bèk e título máksimo. Tur bon deseo pa sigui representá Boneiru den eksterior.


text:
ORANJESTAD – Den conexion cu ‘Dia Internacional di Hubentud’, Minister di Asunto Social, Hubentud y Labor, Angel Bermudez ta felicita tur hoben y tambe ta recorda nan cu nan tambe por contribui grandemente na e desaroyo di nos pais riba cualkier tereno cu nan ta desea.
E mandatario a splica cu hubentud actualmente ta e grupo di mas grandi den e generacionnan cu tin mundialmente. Nacionnan Uni ta reconoce cu hobennan awendia ta hunga un papel fundamental como promotornan di cambio, prevencion di conflicto y na mes momento sostenedonan di paz, pa es motibo tambe e tema di e aña aki ta ‘Hubentud Pa Paz’.
“Mirando tur e problematica cu tin rond mundo, sigur e ta importante pa hobennan ta envolvi den proceso di solucion riba cualkier tereno pero specialmente como promotornan di paz”, asina Minister Bermudez a expresa.
Asociacion Trabou di Hubentud (ATHA) conhuntamente cu Ministerio di Asunto Social, Hubentud y Labor pa algun aña caba ta reconoce hobennan cu ta destaca den nos comunidad mediante e programa “Poder di Hubentud”. Dialuna proximo e evento special di “Poder di Hubentud” ta tuma luga y Aruba ta cera conoci cu e hobennan cu wordo nomina y cu a destaca den nos comunidad.
Minister Bermudez ta sigura cu durante e ultimo añanan, e programa aki ta dunando bunita resultado. Banda di reconoce e hobennan cu ta destaca riba nos isla, e comision di “Poder di Hubentud” ta yuda forma e hobennan pa ta personanan cu meta grandi pa futuro, nan ta contribui na educa e hobennan riba e importancia den kere den nan mes.
“E ta importante pa tur hoben considera bon nan futuro. Kico nan kier logra den nos comunidad, cua funcion nan kier ehecuta, e contribucion nan kier duna na nos comunidad, e papel nan kier hunga y specialmente si nan ta sinti nan mes yama pa hunga un papel ehemplar pa otro nan”, asina e mandatario a splica.
E mandatario a sigui bisa cu e ta importante pa nos hobennan compronde cu nan tambe tin un responsabilidad cu e siguiente generacionnan. “Mi ta entusiasma pa conoce e hobennan cu a keda nomina e aña aki pa Poder di Hubentud y sigur pa duna nan e reconocimento bon mereci”, asina Minister Bermudez a expresa.


text:
Weganan di futbol den e categoria U11 di Arubaanse Voetbal Bond a sigui e diasabra
E weganan di futbol infantil ta den su etapa culminario pa loke ta e bueltanan. Riba diferente tereno di bala nos muchanan den U11 a midi forza contra di otro. Na tereno di RCA nos a haya un bon wega pa mira entre RCA 1 vs Bubali cu a caba 4-1 pa RCA cu golnan anota pa Nathan Croes 2x, Jean Pierre Acevedo 1x y Noah Maduro 1x mientras pa Bubali1 ta anota Josthan Maduro 1x. Den otro wega Nacional a gana Estrella 5-1 cu golnan anota pa Yoxander 2, Reangelo Boekhoudt 1, Jayden Werleman 1, Vince Ramada 1 mientras e gol di Estrella a bini di Santiago Maduro.
Source: 297sports


text: Diamars madruga a drenta informe di un caso di kiebro cu ladronicia na Hua Run Supermarket na Ponton, mesora a dirigi un patruya na e sitio. Na yegada di e patruya a bin compronde cu e ladronnan a bini cu un sker di hero pa corta candal y algun otro herment mas. Pero e antisocialnan aki a core bay ora nan a sinti cu nan tabata ser vigila. Polis na e sitio a haya un garetia pafo cual tabata ser usa pa lastra e mercancia y tambe a haya un sker pa corta hero y algun otro herment cu a keda atras. Polis a confisca esakinan pa mas investigacion. Den transcurso di dia e propietarionan lo suministra e lista di locual a ser horta.


text:
ORANJESTAD – Apesar cu Gobierno di Aruba a bin ta cumpliendo, tanto den e prome y segunda tranche pa ayudo financiero pa motibo di e crisis economico cu Covid-19 a causa nos pais, pa por ricibi e tercer tranche Hulanda a pone mas condicion pa por sigui yuda cu fondonan den e momento di crisis cu Aruba ta pasando aden.
Diamars ultimo Minister Xiomara Maduro tabata den un encuentro publico na Parlamento pa duna splicacion riba e condicionnan cu Reino Hulandes kier impone na e yudansa financiero cu ta wordo brinda na Aruba. Ta trata di dos Ley di Reino cu consecuencia grandi y cu ta afecta nos Pueblo, pa cual ta duna Aruba solamente 4 dia pa tuma un desicion.
Gobierno hulandes ta malusa e situacion fragil di Aruba su situacion financiero y economico na man di e crisis di likidez cu COVID19 a trece nos Pais aden, pa asina obliga Aruba bay di acuerdo pa introduci reformanan grandi. Banda di esaki kier obliga Aruba pa bay di acuerdo pa introduci un entidad ekipa pa solamente experto Hulandes, pa tuma decisionnan cu ta toca autoridad di Gobierno y Parlamento di Aruba.
Lamentabel ta cu no por a comparti e documentacion cu Parlamento y Pueblo di Aruba ya cu tanten cu nan no wordo trata den Conseho di Minister di Reino e documentonan aki ta cay bou secrecia pa cual su divulgacion por wordo penalisa. E manera di proceder aki den Reino Hulandes ta ‘respectloos’ y ta ‘Koninkrijk onwaardig,’ y pesey e abuso aki mester a wordo exponi pa Parlamento y Pueblo di Aruba por ta na altura di esaki.
Despues di varios consulta diahuebs mainta Parlamento a yama Gobierno pa asina pone e documentacion di e condicionnan di Conseho di Minister di Reino ‘ter inzage’ pa Parlamentarionan por tuma nota di kico ta locual ta spera Gobierno di Aruba pa bay de acuerdo cune promer cu por haya fondonan pa brinda yudansa na momento di crisis.
FINAL
20200709-01


text:
3rd Wave ta hit Aruba!
3rd Wave ta hit Aruba! Halloween DVG a controla hasta bou piedra pero e December aki nan a duna tur hende liña pa pega cu COVID!
Un maneho partidista y sin atende cu medida ta e causa di e 3rd wave aki. Un sin fin di fiestanan clandestino ta e causa principal den tur e ecenario amargo aki, sin cu crisis team a tuma medida corecto di stop of investiga e fiestanan aki. Por a tuma nota di un sin fin di fiesta na casnan priva na final di luna di December sin conta algun bar cu no tabata tene nan mes na niun regla!
Awe so parse ta registra 100 caso y mañan lo tin otro 100 mas y ta premira di yega 800 pa otro siman!
Ta bisto cu crisis team te dia di awe nunca por a aclaria niun investigacion.awe un biaha mas ta fracasa den nan intento pa tene caso nan abou debi na e mal control cu tabata tin den december,dicon? Na October dia di Halloween DVG tabata controla hasta den baño y bou piedra sin cu e caso nan tabata halto! Pero december aki DVG a sinta bebe coffee y laga Aruba dal pia den un 3rd wave!
Fout berdad ta di hendenan inresponsabel pero mas fout ta e departamento cu tin cu hiba un control sin drumi y constantemente! Aruba pa su mal comportacion y cansa y fada di e situacion a laga los y esnan na cabes a duna nan tur e liña pa nan hacie!
Ta spera cu despues di e 3rd wave aki nos por calma mientras e vacuna segun informacion no oficial lo ta na Aruba pa February 2021.
E berdad ta cu e ta keda den nos man pa cuida pero si e pueblo no tin regla cos ta bai for di man, si pueblo sapatia of no mester tin medida mientras cu cos no ta bou control. Awe ta bisto cu un biaha mas ta faya den control!


text:
Oranjestad-Ayera den Parlamento nos a ricibi bishita di representante di Departamento di Enseñansa y miembronan di comision Ortografia di Papiamento 1997 en conexion cu tratamento di e ontwerp-landsverordening houdende regels met betrekking tot de schrijfwijze van het Papiamento (IS/538/16-17, d.d. 30 maart 2017)(ZJ 2016-2017-863) cu dentro di poco lo keda trata pa Parlamento.
Parlamento a haya un presentacion di Sra. Audrey Tromp caminda el a duna un introduccion cortico (produccionnan existente na Papiamento, campaña di conscientisacion, buki blauw etc), djey a sigui cu un historia cortico di nos ortografia (1976-2018), a trata kico ortografia ta y kico e no ta, a haci un comparacion cu e ortografia di 1976, a trata e importancia di aprobacion di e ley di ortografia y a termina indicando kico mester tuma lugar pa futuro.
Parlamentario Tromp-Lee ta indica cu desde un principio el a enfatisa e echo cu Parlamento tambe mester y por aporta na e celebracion di Aña di Papiamento. Y mas importante ainda mester aporta na e parti di salvaguardia existencia y bon uzo di nos dushi Papiamento.
Sigur door di percura pa trata y aproba e ley aki, nos ta contribuyendo grandemente na finalisacion di un proceso cu tin añanan ta tumando lugar y cu te awe ainda no a logra keda finalisa.
Banda di aprobacion di e ley cu ta trata e ortografia di Papiamento, Parlamento sigur lo urgi, conforme conseho ricibi awe, pa Gobierno pone atencion na:
- Conscientisacion y informacion
- Ampliacion di e lista di palabra
- Diccionario (splicativo) di Papiamento
- Institucion di un Instituto di idioma
- E demas areanan di atencion pa loke ta trata nos lenga materno
Sigur di su banda Tromp-Lee lo keda accentua e necesidad pa Gobierno bin cu un maneho pa nos Lenga Materno. Tarea di Gobierno ta pa conserva, proteha y cuida nos idioma nacional Papiamento y stimula pueblo pa respeta y haci bon uzo di nos idioma. Segun Tromp-Lee na Aruba nos tur mester ta orguyoso di por papia Papiamento.
Pa finalisa Tromp-Lee ta indica di ta contento di e informacion ricibi door di Minister Lampe cu Aruba conhuntamente cu Curacao lo bay traha mas estrechamente ariba nos dushi idioma. Alabes e ta contento cu recientemente e por a tuma nota cu conhuntamente cu Curacao, Aruba lo bay traha pa Papiamento por keda poni riba e lista di herencia cultural intangibel di UNESCO.


text:
49-2019 – E di 8 exposicion di arte na KvK ta habri pa publico: Apertura di Exposicion di sra. Rani Varde na Camara di Comercio bon bishita
Oranjestad – Diabierna 1 di november Camara di Comercio y Industria Aruba (KvK) a tene e apertura oficial di su di ocho exposicion di arte. Cu e meta pa duna un aporte na artistanan local, e exposicion aki ta reemplasa e exposicion di sr. Van den Heuvel cu a keda exponi durante un aña na KvK.
Como artista local e aña aki a toca turno na sra. Rani Varde cu a presenta su obranan di arte hibando e tema “In search of peace”. Sra. Rani Varde ta naci na India y pa 24 aña caba e ta practicando y experimentando su creatividad via pintura. E ta expresa su herencia cultural den su obranan y ta inclui diferente elementonan cu ta refleha su personalidad. Pa Rani e ta un placer ora e por inspira otro personanan via su obranan. E ta sinti cu e momento cu e ta traha riba su obranan ta momentonan hopi special pe spiritualmente caminda e ta alabes inspira y asina tambe e a crea su propio estilo di pinta su obranan. Por mira mas di su obranan via su pagina di facebook artzbyrani of su instagram art_by.rani.
E apertura di ‘In search of Peace’ a conta cu presencia di varios empresario y interesadonan cu a bin pa admira e arte, cu por cierto lo keda exponi pa un aña largo na Camara di Comercio. E diabierna atardi aki tawata sigur uno hopi ameno caminda e bishitantenan a disfruta di snacks y bebida mientras nan por a aprecia e exposicion cu ta dorna e area di recepcion di KvK. Durante e anochi aki ya caba tawatin interes di coleccionistanan pa cumpra algun di e obranan di sra. Rani Varde.
Camara di Comercio ta gradici sra. Rani Varde pa acepta e invitacion y exhibi su obra di arte den nos edificio y ta invita un y tur pa pasa libremente durante oranan di oficina, di dialuna pa diabierna, entre 8:00 AM y 4:30 PM pa admira e pinturanan. Alabes KvK ta gradici tur cu a bishita e apertura di e exposicion.
Esnan interesa pa haya mas informacion tocante e posibilidad pa exhibi na KvK por manda un e-mail pa: businessinfo@arubachamber.com of yama na 582-1566 ext. 27/30/42.
Aruba, 4 di november 2019
Camara di Comercio y Industria (KvK)
Scroll To Top


text:
WILLEMSTAD – Tres minister di Pueblo Soberano tras di otro, kontra di lei, mes a firma pa 8.001.719 florin di gastu na 2014 i 2015. Asina Kontraloria General ta bisa den un rapòrt ku ainda ta sekreto. E Konsepto di e rapòrt di investigashon di Registro di Mandato vershon di juli 2016 ta den man di Ret Karibense.
Èks minister Jeanne-Marie Francisca, promé minister demishonario Bernard Whiteman i minister demishonario Ruthmilda Larmonie–Cecilia, ku tabata minister i minister interino di Desaroyo Social, Labor i Bienestar (SOAW) huntu a firma 696 bòn pa bestèl kos. Mayoria di e bònnan tin e firma di e minister demisionario aktual Larmonie
No tin outorisashon pa firma
Ministernan no tin outorisashon pa firma. Nan ta na altura di esaki. Ministerio di Finansa riba 15 di desèmber 2015 enfátikamente a bisa tur minister ku nan no por drenta kompromiso,
Den por lo ménos un kaso a ‘alsa’ un proyekto di 80 mil florin hib’é 303.405 florin. Ku e plaka no a finansá e trayekto di siñamentu (Mi Fishi) manera tin para den presupuesto, sino a kumpra aparato nobo i un outo pa Interieurtiek Saab BV, e karpinteria di Sydney Isidora, e kasá di e number 9 riba lista di Pueblo Soberano, Chimene Isidora-Colina.
Registro di Mandato
Algemene Rekenkamenr mas trempan e aña aki a start un investigashon di e outorisashon pa firma di ámtenarnan, manera ta reglá legalmente, pasobra tabatin un sospecho ku hende no outorisá tabata drenta den obligashon finansiero na nòmber di gobièrnu.
Mester registrá e outorisashon di firma legalmente den un asina yamá registro di mandato. Kompanianan i personanan privá ku ta entregá produkto i servisio na un ministerio tin e obligashon di kontrolá si e firma riba e bòn ta outorisá.
E legisladó a disidí ku den e kaso ei gobièrnu por apelá na e imbalides di un akuerdo. Pero e legisladó a disidí tambe ku si no publiká e lista regularmente, gobièrnu no por sali for di su obligashon.
Riesgo
Segun Kontraloria General gobièrnu ta kore un riesgo enorme, pasobra a bin sali ku shete di e nuebe ministernan a drenta den obligashon finansiero ku no ta di akuerdo ku nan outorisashon.
Den e investigashon ademas a sali ku tin inklaridat serka e ministerionan tokante loke ta komprondé bou di e registro di mandato. Niun hende no sa tampoko unda mester públiká esaki. Ademas e ministerio di Finansa kada seis luna ta pidi un update si, pero si esaki no bini nan no ta sigui pidi.
E ministernan menshoná di SOAW i Salubridat Públiko, tur dos di Pueblo Soberano, strukturalmente no tabata tene nan mes na e prohibishon pa tuma obligashon finansiero nan mes. Nan mes tabata firma i ámtenarnan ku tabata mustra nan riba e prohibishon aki tabata haña nan eksiliá den ofisina chikí den bodega, leu for di e trabou ku nan mester a hasi. Esaki algun ámtenar envolví ta konta.
Rekomendashonnan
Kontraloria General ta insistí serka Konseho di Minister pa na tur ministerio kumpli ku e kòntròl interno riba e legislashon di kontabilidat. Tambe Konseho di Minister mester pèrkurá pa ministernan no por drenta den obligashon finansiero. Ministerio di Finansa mester supervisá e publikashon na tempu i kompleto di e registro di mandato.
Rekenkamer no ke reakshoná riba e rapòrt ku a lèk. No ta kla tampoko si nan lo hasi denunsia di froude manera den e kaso aki.
Outor Dick Drayer


text:
E dia di entiero ta parse simpel, pero sin un bon planifikashon hopi kos por bai robes. Sigur si ta spera hopi hende òf ke hasi algu èkstra, manera, pasa dilanti kas, duna oportunidat pa diskurso, sirbishi, presentashonnan, etc.
Ta p’esei ta bon pa traha un draaiboek (guion) di e entiero i asina haña un bista; kiko, ken, ki ora i den kuantu tempu, kada kos tin ku sosodé. Di e forma akí tur kos por kana manera mester ta. Mas ku klaro ku esaki mester sosodé adelantá, pa asina por regla tur kos na tempu.
Normalmente El Tributo mes ta traha un draaiboek i dirigí e entiero di bo ser kerí. Esaki ta hasi a base di e informashon ku e famia duna. Den kaso ku e famia mes ke hasi esaki, esei ta posibel.


text:
KRALENDIJK – Ministerio Públiko di BES a eksihí 24 aña pa dos sospechoso den e kaso di asesinato dòbel Country Garden. Kuater sospechoso probablemente ta sali liber awe nochi mes, riba e di dos dia di e trato di e kaso di asesinato dòbel Country Garden. OM mes a eksihí apsolushon pa nan.
“Pa motibu di ousensia di sospechonan serio den e kasonan kontra Janga, Winklaar, Martijn i Alcantara-Gil, ta anulá e detenshon provishonal”, fiskal Rob Rammeloo a deklará na fin di e rekisitorio. OM no tabatin prueba pa konvensé ku e kuaternan tabata envolví. Tin prueba sigur si kontra Gerson Cueto Pacheco, Carlos Wanga i Rayan Frans. Ta wanta e kaso di Frans te na yüni.
Krimen
E fiskalnan Henry Hambeukers i Rammeloo a tuma tres ora i mei pa splika den nan rekisitorio kon e kaso di asesinato dòbel ta sinta den otro. Hambeukers a konta den korte ku e krímen chokante tabata tin un impakto enorme riba e isla. “E asesinato dòbel aki kaminda por a mira práktika ku tabata lia hende na kriminalidat organisá, pa hopi hende a marka un fase nobo pa Boneiru.” Tambe el a ekspresá e shòk, fèrdrit ,miedu i doló serka e famianan di e dos víktimanan.
Djarason atardi OM a splika kuantu Country Garden a pidi di servisionan di rastreamentu. Segun Hambeukers e investigashon grandi i kompliká a tuma un aña, i sentenar di amtenar di rastreamentu tabata envolví. Defensa i Wardakosta tambe a duna asistensia. Durante e investigashon a detené un total di 13 hende komo sospechoso, a interseptá 88 number di telefon pa un periodo kortiku òf mas largu i tabatin 18 listramentu di kas. Tambe outoridatnan a papia ku mas o ménos 200 persona komo testigu i a tene mas ku 100 interogashon di sospechoso.
Senario
Rammeloo a splika korte ku a base di e echonan ku ta konosí, ta un senario so ta posibel. A base di esaki OM ta eksihí 24 aña pa kada un di e dos sospechosonan. “No tin espasio pa un senario alternativo. E dos sospechosonan Cueto Pacheco i Wanga a lòk e víktimanan Scholtz i Lourens na un lugá ketu i a asesiná nan. Nan a planeá e asesinatonan aki delantá. Ta trata di un likidashon konsiente.”
Pasobra no ta konosí eksaktamente kua papel kada un a hunga, nan tur dos mester haña mésun kastigu, Rammeloo a bisa. “E echonan a kousa masha inkietut, sigur den e komunidat chikí di Boneiru. Despues di nan detenshon nan no a koperá na e solushon di e delitu. No a duna komprenshon tokante e loke ku a pasa ku Scholtz i Lourens den e último momentonan di nan bida. Esaki ta insoportabel pa e famianan. Esaki ta hasi e kos èkstra doloroso.”
Daño
OM a pidi korte pa duna e famianan daño material so. E daño imaterial ku a pidi no ta un konsekuensha direkto di echonan ku a prueba, segun OM. E abogadonan di e sospechosonan djaweps ta tene nan anotashon di pleitu. Ainda no ta konosí si esaki lo tuma lugá promé ku liberá e sospechosonan. Wes Irma Lips ta sentensia dia 27 di februari.
Outor Belkis Osepa


text:
KRALENDIJK – Kolegio di supervishon finansiero di Bonaire, Sint Eustatius i Saba (Cft) e siman aki a hiba kòmbersashon digital ku e Kolegionan Ehekutivo di Bonaire i Saba i ku e Komisario di Gobièrnu di Sint Eustatius i su remplasante. Komo konsekuensia di e restrikshonnan di biahe, e bishitanan normal na e islanan no por a tuma lugá, meskos ku tabata e kaso na yüni tambe. Den e enkuentronan entre otro a deliberá tokante e konsekuensianan ekonómiko, finansiero i sosial di e pandemia di Coronavirus. Hulanda a pone disponibel kompensashon pa e bahada di entrada di e tres entidatnan públiko.
Bonaire
Ta nesesario pa Bonaire duna mas atenshon na su siklo di presupuesto i responsabilisashon. No tin mehorashon den e maneho finansiero. Cft a urgi Kolegio Ehekutivo pa sòru pa e mehorashon aki tuma lugá ainda riba término kòrtiku, i pa hasi uso optimal di e medionan finansiero amplio i di e kapasidatnan di e ámtenarnan. Ademas Bonaire mester yena e vakaturanan di e funshonnan klave den e aparato gubernamental adekuadamente i mas pronto posibel.
Cft a bolbe insistí pa bini ku mehorashonnan den e empresanan públiko. Ta trata aki di mehorashonnan relashoná ku e direkshon, maneho finansiero, produkshon na tempu di e kuentanan anual i yenamentu di e vakaturanan den e huntanan di komisario.
E proyekto di presupuesto pa aña 2021 ku Bonaire a entregá ta balansá, ya ku a saka 1,9 mion dòler for di e reserva general, ku ta intenshoná pa tal propósito. Riba 12 di òktober Cft a duna su konseho riba e proyekto di presupuesto aki.
Sint Eustatius
Pa komienso di aña presupuestario 2021 Cft lo reanudá su trabou di konsehero pa e proyekto di presupuesto di Sint Eustatius. Den e kòmbersashon di 27 di òktober e Komisario di Gobièrnu i su reemplasante a informá Cft tokante e progreso ku miéntras tantu a realisá riba tereno di finansa i tokante nan puntonan di atenshon prinsipal pa futuro.
Saba
Ku Saba e Kolegio a deliberá tokante e problemanan ku Kolegio Ehekutivo ta eksperensiá pa balansá e presupuesto. En partikular e Kolegio Ehekutivo a mustra riba e gastonan di operashon i di mantenshon di e fasilidatnan públiko físiko ku a konstruí den e último añanan riba gastu di Hulanda. Saba a entregá su proyekto di presupuesto pa aña 2021 serka Cft pa esaki duna su konseho.


text:
Encuentro publico historico dialuna den Parlamento riba desaroyo di Pariba di Brug
Parlamentario Alan Howell ta sumamente contento di por anuncia cu dialuna awo 9or di mainta lo bay tin un encuentropublico historico den Parlamento pa trata cu tur minister rbadesaroyo di Pariba di Brug.
E ta bisa cu no tin hopi politico cu ta interesa pa lucha pa Paribadi Brug y San Nicolas su hendenan y bienestar, pero ora di eleccion nan ta yega na boshi si.
“Mi a logra pa prome biaha den historia politico un encuentropublico den Parlamento pa tur minister bin duna cuenta ki tin pa Pariba di Brug prome cu eleccion. Intencion ta pa cada minister informa ria cada un di nan cartera kico nan tin den tapara di awopa eleccion pa Pariba di Brug, ki dia e proyectonan lo cuminsa y ki dia e proyectonan lo termina. Mi tin un cantidad di preguntapa cada minister”, Howell a indica.
Manera ta conoci, Alan Howell for di prome momento a bin ta boga a logra proyectonan pa San Nicolas y Pariba di Brug engeneral y awo cu pa prome biaha den historia ta logra un encuentro publico den Parlamento pa atende cu tur minister ribae proyectonan pa pariba, e ta demostra un biaha mas e amor y deseo di logra cosnan grandi pa Pariba di Brug y su hendenan.
Na final Howell a gradici Presidente di Parlamento pa honra supeticion y yama e encuentro publico.


text:
(AP) — Asociacion Nacional di Comercio Priva di El Salvador, y un universidad Jesuita, ayera a haci un yamado pa restaura huesnan retira como un condicion riba cualkier prestamo nobo di Fondo Monetario Internacional pa gobierno di presidente Nayib Bukele.
Nan kier pa IMF rekeri e gobierno restaura un Procurador General retira y laga cla cu Bukele no por postula su mes pa presidencia mas.
Anteriormente e aña aki, e partido Nuevas Ideas di Bukele a reemplasa e cinco miembro di Camara Constitucional di Corte Supremo y e Procurador General independiende kendenan tabata contra varios accion anterior di Bukele.
Tiki despues, e Camara Constitucional a laga un banda loke pa largo tabata interpreta como un prohibicion constitucional riba reeleccion presidencial consecutivo, preparando escenario pa Bukele potencialmente busca un segundo termino na 2024. Bukele te awo no a anuncia ningun plan pa busca reeleccion, pero su criticonan ta asumi cu e ta bay hacie.
Bukele a pidi $1.3 biyon den financiamento for di IMF, cu e tin intencion pa usa den construccion di un aeropuerto nobo y linea di trein Pacifico.
Bukele rapidamente a subi Twitter, su plataforma preferi, pa critica e yamado di e grupo comercial y e Universidad Jose Simeon Cañas. “Nan kier bolbe na goberna nos pais, of hacie bancarota. Y nos pueblo? Nan no ta importa”, Bukele a skirbi, notando cu e universidad y e grupo comercial anteriormente tabata den bandanan opuesto di e spectrum politico.
“Awo ta cla cu nan tabata e mesun cos, y negociando bao mesa”, el a skirbi.
E presidente populista, eligi na 2019 a mantene popularidad halto cu su promesanan pa caba cu corupcion cu tabata rampante entre e partidonan tradicional di e pais.


text:
ORANJESTAD – Riba conseho di nan abogado (mr Chris Lejuez), periodista Nelson “Speed” Andrade a dicidi cu nan no ta bay apela e sentencia contra dje di 2 aña pasa unda cu nan a keda sentencia pa asunto di portafoon di polis, den caso Kinikini. Y segun Andrade, nan tambe a dicidi cu no ta bay gasta placa na defensa mas, y lo cumpli cu e sentencia di haci trabou comunitario. Asina el a declara durante su programa radial Enfoke dialuna merdia. E la sigura durante e programa, cu e no a horta radio di polis y cu na su cas nunca nan no a haya radio di polis tampoco. Sinembargo, asina mes a sentencia e periodista. E no a atende e parti ey, cu no obstante e parti cu e ta sigura cu e no tabata envolvi, toch a haya un sentencia. E ta considera cu loke Ministerio Publico a haci cu ne, door di hasta detene 2 dia, inhusto y no a sconde su rabia contra e instancia aki. “Pesey mi no tin confiansa den Ministerio Publico” Andrade a bisa. El a confirma tambe cu mientras cu e tabata den su programa, el a haya un dagvaarding pa presenta como testigo den e caso cu si ta sigui contra e polis Rasmijn mayan diamars mainta 9’or y mei.
ORANJESTAD – E investigacion riba e morto di e homber DJ Venezolano na Aruba ta tumando lugar. Asina minister di husticia Rocco Tjon a informa diasabra pa medio di un comunicado. E mandatario ta bisa mes momento si cu sinembargo, na e momentonan aki no por divulga ningun informacion pa asina no stroba e proceso hudicial.Na mesun momento, e mandatario ta pidi cooperacion di comunidad pa no stroba e proceso hudicial y tambe ta pidi cooperacion di cualkier persona cu por tin informacion valioso y cu por yuda resolve e caso pa porfabor tuma contacto cu e “Tip Line” di KPA na 11141 y lo percura pa esaki keda completamente anonimo.
ORANJESTAD - Segun resumen di awe 18 persona a recupera y un total di 11 caso nobo di COVID-19 a keda registra di cual 3 ta no- residente. E cifranan aki ta representa un 'Positivity rate' bou di nos residentenan di 5%. E cantidad di casonan activo di COVID-19 pa awe ta 149 y cantidad di fayecidonan relaciona cu COVID-19 ta 171. Datos ta ilustra casonan nobo di COVID cu un average semanal di 13 caso pa dia y un averahe di 'positivity rate' semanal di 8% pa dia.
ORANJESTAD - Un fundacion cu curason ta consisti di trahado cu tin pasion pa nan trabou. Trahado cu ta yena cu energia y ta inspira otro. Cu ta dedica na nan trabou y e clientenan. Awe e fundacion kier presenta 3 persona cu pasion pa nan trabou y cu amplio experiencia, cu kier comparti kico e trabou ta significa pa nan, pa e calidad di cuido di e cliente y con comunidad di Aruba por aporta.
BOGOTA – E aeroliña Colombiano di costo abou Viva Air, cu ta parti di Grupo Viva, a haci peticion pa cuminsa bula for di Colombia pa Aruba. E aeroliña ta uno relativamente hoben cu a wordo funda na 2008 y a inicia operacion na mei di 2012. Ora cu Noticiacla a acerca Jo Ann Arends, Air Service Development Manager na aeropuerto di Aruba, esaki a confirma cu enberdad e aeroliña a haci e peticion pa e ruta, pero no tin confirmacion ainda. “Nos tabatin comunicacion hopi di cerca cu e aeroliña desde 2018”, sra Arends a sigui bisa. Dentro di e proximo dos siman nan lo reuni cu otro atrobe. Mientras cu e no por a confirma for di cua ciudad e aeroliña tin intencion di cuminsa bula pa Aruba, e portal aki a compronde cu nan base ta na Medellin.
ORANJESTAD - Segun resumen di awe 17 persona a recupera y un total di 14 caso nobo di COVID-19 a keda registra di cual 2 ta no- residente. E cifranan aki ta representa un 'Positivity rate' bou di nos residentenan di 8%. E cantidad di casonan activo di COVID-19 pa awe ta 156 y cantidad di fayecidonan relaciona cu COVID-19 a aumenta na 171. Forsa na famia di e fayecido. Datos ta ilustra casonan nobo di COVID cu un average semanal di 12 caso pa dia y un averahe di 'positivity rate' semanal di 9% pa dia.
ORANJESTAD – Crisis Team y SMAC a aproba pa e prome fiesta bailable tuma lugar despues di un aña y mei debi na e pandemia y ta tuma lugar dia 13 di november proximo. Ta trata di un fiesta den ballroom pa 250 pareha cu mester ta sea vacuna of por a presenta un test negativo di covid19 na entrada. Manera ta conoci, pa mas di un aña y mei a prohibi tur fiesta bailabel debi na e pandemia y no tabatin oportunidad mas pa balia. Como tal awor a dicidi pa haci un fiesta di prueba, cu bista riba carnaval, completo cu banda live y manera e nomber ta bisa, por balia. E portal aki a compronde cu esaki ta den tono carnavalesco, mirando e cercania di e fecha di 11-11, cu ta e inicio di e temporada di Carnaval. Di otro banda, a compronde cu mirando cu no a tene actividad carnavalesco e aña aki pero si a haci apertura di carnaval aña pasa, e apertura ey ainda ta vigente.


text:
Vondellaan – Diaranson mainta trempan nos por a capta e imagen aki, momento cu recherchenan ta yega oficina di Landsrecherche na Vondellaan.
Hunto cu nan Minister Drs Paul Croes.
Por wak cu e Minister no ta den boei.
E Minister a wordo deteni dialuna mainta trempan, como sospechos principal den e caso yama Ibis. Durante e investigacion a lanta ademas e sospecho cu e minister a haci su mes entre otro, culpable na labamento di placa, ambtsmisbruik y pone hende na trabao ilegalmente. Esaki segun Ministerio Publico.
Pues probablemente interogacionnan ta bay cuminsa of lo a cuminsa caba cu e Minister.
Desde 28 di maart 2017 un total di 30 testigo a wordo scucha segun Ministerio Publico. Esaki ta sin conta e 21 sospechosonan cu tambe a wordo scucha.
Ocho di e sospechonan ey a wordo deteni pa interogacion.
Di e ochonan aki, tres ta ainda den detencion.
E sospechosonan cu ta den libertad, ta sigui como sospechoso den e investigacion.
E decision tocante cua di e sospechosonan aki lo wordo persigui, lo wordo tuma door di Ministerio Publico na momento cu e investigacion ta cla.


text:
ORANJESTAD, Aruba: Scol Basico Dornasol a habri su porta recientemente a base di e necesidad cu tin pa sierto studiantenan na Aruba. Minister di Enseñansa, Michelle Hooyboer-Winklaar a mira e necesidad hopi grandi pa cu esaki y a desaroya un plan 2 aña pasa pa asina lanta un scol bou signatura “Cluster 4”. Esaki ta e prome Cluster nivel 4 na Aruba. Cabesante di Dornasol, Rosy Abreu-Vasco ta orguyoso di e scol aki.
E scol ta traha pa muchanan cu ta bin di Enseñansa regular, cu ta muchanan inteligente pero tin problema specifico cu ta manifesta su mes cu conducta cu tin mester di guia specialisa. Aki ta papia di conducta hopi severo, pero tambe cu tin un tipo di “stoornis” manera ADHD of nan tin “sterke wil” y nan ta muchanan cu ta rekeri medicamento. Esey ta e tipo di muchanan cu tin na e scol, pero e muchanan ta hopi inteligente cu mester ta den un regulier onderwijs, e cabesante a enfatisa.
Enseñansa regular tin hopi prikkel y klas grandi, pues den Cluster 4 ta papia di klas y grupo chikito. Tambe nan tin un team multi disciplinario pa traha cu e muchanan. Klas 2 ta uno di combinacion di 1 y 2 hunto, pero tambe tin klas 3. Pa futuro e scol lo crece, pasobra otro aña lo bin klas 4 y e lo sigui crece te ora yega 6de klas.
Den cada klas na e momentonan aki tin 8 mucha y cu e scol chikito aki, e team ta consisti di 16 hende, segun e cabesante. Den cada klas tin 3 assistent di klas, e maestro di klas, tambe tin un coordinador di enseñansa, un coordinador di cuido, un interior coordinator, tambe personal administrativo, School Pedagogisch Hulperverlener y un School Maatschappelijk Werker.
Cabesante di Dornasol a vocifera su aprecio pa e compromiso cu Minister Hooyboer-Winklaar tabata tin pa lanta e scol y duna e muchanan aki un chens pa por wordo reintegra den Enseñansa regular eventualmente, dunando nan mas oportunidad.


text:
Oranjestad-E importancia di crecemento economico ta incuestionabel. Un di e factornan cu ta stimula crecemento economico ta inversion. Specialmente inversionnan den renobacion di sietema y organisacion, uso di tecnologia den trabou y up-grading di conocemento y habilidadnan di trahadornan, ta contribui na crecemento economico rapido. E maneho aki a wordo proba bez tras bez den pasado. Na Merca desempleo a baha, productividad a crece, exportacion a crece, desaroyo general ta sumamente optimista despues di hopi aña di preocupacion. E maneho di stimula e economia mas grandi di mundo cu inversionnan financia door di gobierno, a haci cu economia di Merca ta crece atrobe. E confiansa den economia mericano tambe ta bek. Na Europa nos ta wak un desaroyo net contrario. Door di austerisacion severo e inversionnan a cay enormente y door di esey crecemento economico a cay. Pio ainda pasobra e paisnan europeo ta cumpra for di otro, ora tur a bay austerisa y cumpra menos di otro, tur a sinti e efecto negativo. Awor aki den tur pais europeo ta grita pa inversion. Hasta Union Europeo mes a anuncia un programa di inversion di mas cu 300 biyon Euro pa e benidero añanan. Tur esaki pa stimula economia di e paisnan di UE y door di esey crea trabou y mehora e clima economico.
E CASO DI ARUBA
Na Aruba ta e partido AVP so a sigui e maneho di stimula nos economia. Tur otro partido den y pafo di parlamento tabata y ainda kier austerisa pisa, sin wak consecuencia pa nos economia y pa pueblo. Gobierno di AVP a stimula nos economia door di usa placa di caha di gobierno y fia placa pa inverti den proyectonan cu ta mehora nos pais y na mes un momento a crea trabou. Asina a saca nos economia for di e abismo cu e tabata aden apenas 5 aña pasa. Den e raport di IMF cu a sali siman pasa, e desaroyo aki ta wordo describi. IMF ta mustra tambe cu mester sigui inverti y stimula nos economia. E inversion aki no tin cu bin di gobierno so. Sector priva por contribui hopi den esaki tambe. Creasion di fondonan pa hunto inversionistanan local inverti den areanan nobo di nos economia, ta un di e posibilidadnan pa inversionnan nobo.
OPORTUNIDADNAN NOBO
Banda di sigui cu e maneho di laga turismo crece den calidad y no hopi mas den cantidad, AVP ta haya cu mester crea otro oportunidadnan nobo pa inversionnan grandi y chikito. Un di e posibilidadnan mas inovativo y productivo ta e area di energia sostenibel. For di 2010 gobierno di AVP a cuminsa crea e area nobo aki. IMF den su ultimo raport ta referi na e area di inversion aki como uno cu hopi posibilidad. Profesor Vermeend di Hulanda ta conseha gobierno pa inverti mas den e area aki y den resto di economia. Banda di esaki gobierno di AVP lo crea incentivonan nobo pa inversion local y internacional, door di renoba nos sistema di belasting pa haci’e mas atractivo pa inverti den Aruba. Tambe gobierno di AVP lo dedica mas area sumamente atractivo pa inversionnan nobo den diferente tereno. Areanan manera di e waf na Playa cu lo bini disponibel despues di kita tur e edificionan bieuw. E area di Barcadera cu ya ta existi pero cu e waf nobo lo bira mas atractivo. E area unda e refeneria ta awor aki lo por wordo destina pa actividadnan industrial nobo. Y finalmente e areanan banda di e RingWeg nobo cu lo wordo construi. E maneho ta pa haci inversion nobo atractivo door di un clima fiscal nobo y door di destina areanan pa actividadnan nobo. Haciendo esaki gobierno ta stimula inversionnan nobo, pa crea trabou nobo y entrada nobo pa nos pais. Pasobra ta asina Aruba ta crece y nos tur ta bay dilanti.


text:
ORANJESTAD — Parlamento ta tratando e presupuesto 2016. Lider di MEP Evelyn Wever-Croes a informa prensa lo sigiente.
“Gobierno a presenta e presupuesto 2016 bastante laat na Parlamento y e luna aki nos mester pone tur atencion na esaki. Den nos fraccion y hunto cu e ‘think tank’ y conseheronan di nos partido, nos ta studiando e presupuesto, pa prepara nos preguntanan. Diaranson awor nos mester entrega nos preguntanan.
Pero di awor caba nos por saca algun conclusion: 1) gobierno a sigi aumenta su gastonan, y 2) e consehonan di Raad van Advies y CAFT ta NEGATIVO. Mi no sa con gobierno ta bai saca su mes di e problema aki.
Pero locual mas ta preocupa mi, ta cu atrobe e fundacionnan no ta haya suficiente subsidio. Desde tres anja pasa cu gobierno a corta severamente den nan subsidionan, nunca mas gobierno a duna nan e suma cu nan tabata haya. Nan a sigi haya e suma abou, y esey a hinca varios fundacion den problema financiero serio. Especialmente fundacionnan cu ta yuda nos muchanan y hende grandinan especial, esnan cu ta percura pa un dak riba cabes di esnan cu no tin, y esnan cu ta cuida di nos grandinan. Tur ta lucha pa por cubri nan gastonan, pero no ta logra.
Loke si nos ta mira ta cu gobierno tin ainda riba su payroll 336 coordinador! Y esey ta solamente e cifra oficial, pasobra den e cifra aki no tin e cantidad di persona nan cu tin un contract scondi atraves di nan compania, of cu ta hinca den otro postnan di e presupuesto. Y na e 336 coordinadornan aki gobierno ta paga e anja aki so 33 miyon florin!
COMPARA CU GOBIERNO DI MEP
Tempo di gobierno di MEP, si nos tuma e ultimo anja, nos ta mira cu MEP tabata tin 7 minister y 106 consehero. Kiermeen e ministernan di MEP tabata tin average 15 hende ta traha na nan oficina.
Gabinete Mike Eman tin 336, pa 9 minister, cu ta un average di 37 persona pa cada minister. Unda tur e 336 personanan aki ta? Pasobra den Bestuurskantoor no tin lugar pa asina tanto hende. Esaki ta simplemente un ehempel con e abuso di Mike Eman y su gobierno ta continua. Mike Eman no tin ningun intencion pa pone orden den e desorden financiero cu e mes a crea. Si Mike Eman bai bek di 9 minister pa 7 minister, na nivel cu gabinetenan di MEP a goberna, e ta scapa mesora 17 miyon florin. Pero e no tin pensa di hasi esey. Mike Eman ta sigi malgasta placa, y ta laga caos y destruccion pa esnan despues di dje. “Apres moi, le deluge”, segun lider di MEP Evelyn Wever-Croes


text:
Orashon djarason 21 di yüni 2017
Orashon djarason 21 di yüni 2017
Kòrda bon, e persona ku sembra tiki, ta kosechá tiki! Anto es ku sembra hopi, ta kosechá hopi! Tur hende mester duna di akuerdo ku loke nan a disidí di nan kurason, no tristu òf fòrsá, pasobra Dios gusta hende ku ta duna kontentu! I Dios por duna boso tur kos na abundansia, ya semper i den tur sentido boso por tin mas ku sufisiente pa boso mes i pa kontribuí ku tur bon obra. Manera Skritura ta bisa: ‘E ta un hende ku ta parti ku man lòs pa esnan ku tin mester, e bon ku e ta hasi lo keda pa semper.’ Dios ku ta proveé simia pa e sembradó sembra kuné i pan pa hende kome, lo duna boso simia ku ta multipliká, ya e bon ku boso ta hasi ta bira un kosecha riku. Dios ta enrikesé boso den tur kos pa asina boso por ta generoso tur ora. Asina hende lo gradisí Dios pa boso donashon, ku nos ta entregá nan.
2 Korintionan 9:6-11


text:
Dia 28 di september ultimo, Minister di Finansa mr. Xiomara Maduro a manda un carta dirigi na e hefenan di departamento, cu entrante dia 5 di october y tambe november, no ta bay ta posibel mas pa tur e departamentonan di gobierno pa sea haci ordo of haci inversion, enfatisando cu e ta conta tambe pa parlamento, Raad van Advies, Algemene Rekenkamer y DOW.
Segun fraccion di MAS, Marisol Lopez-Tromp, e motibonan treci dilanti den e carta ta ilustra cu nos pais ta den un situacion financiero dificil. Tambe a trece den e carta dilanti cu ta culpa atrobe di pandemia, y tambe a pone cu e placa di Hulanda cu ta para.
Pero ki implicacion y consecuencia esaki tin p’e departamentonan y esunnan cu mester ta sirbi cu e trabaonan aki.
Tur hende sa cu a trata e presupuesto di pais Aruba laat. Mester a trata fo’i aña pasa y esey no a sosode. A trat’e dia 23 di juli e aña aki. Mas cu seis luna por bisa cu gobierno no tabatin mag di inverti segun ley. Cu inverti ta compronde cu ta haci trabao caminda cu ta sigui procedura di destaho publico, uzando placa di pueblo pa proyecto cu tin cu sosode.
Tambe den e caso aki tambe a referi pa e minister cu ta corta of paralisa e parti di ‘goederen en diensten’, cu ta nifica por ehempel si un departamento kier ordo algo den enseñansa, manera buki of cualkier cos cu nan kier haci trabao. E ta conta pa tur departamento, no ta posibel mas.
E departamentonan cu aworaki ainda ya ta cla pa haci cierto ordo, aparentemente lo por hacie ainda.
Pero desde e fechanan anuncia, no por mas. Mientras cu tin un presupuesto cu ta aproba y core te cu december 2021 y e hecho cu a perde casi seis pa shete luna cu por haci inversion, ta nifica cu apenas dos luna e aña aki tabatin habri pa e departamentonan prepara pa nan por haci nan inversion.
Pa cobertura mas amplio lesa edicion di TREMPAN mañan.


text:
ORANJESTAD – Aruba Airport Authority N.V. (AAA) a cuminsa 2015 di un forma positivo considerando e cantidad di pasahero y movecionnan di trafico aereo cu a wordo procesa den e prome fin di siman di 2015, conosi como “Super Weekend”. E prome fin di siman despues di Anja Nobo historicamente ta e temporada mas ocupa pa trafico di pasahero na Aeropuerto Internacional Reina Beatrix mirando e cantidad di pasahero cu ta yega y sali for di Aruba despues di e temporada di fin di anja.
Naturalmente, un fin di siman asina druk a rekeri bon planificacion y coordinacion entre tur stakeholder, departamento y empleado na aeropuerto. E esfuersonan haci prome cu e fin di siman aki en particular a duna resultadonan hopi positivo, mirando e hecho cu aunke tabata un fin di siman hopi druk unda cu a atende en total 25.700 pasahero y 414 movecion di trafico aereo (tanto avionnan priva y comercial) den e periodo di 2 dia, e operacionnan a mantene e nivelnan mas halto di seguridad, hunto cu procesamento di pasahero eficiente y efectivo, resultando den un experiencia positivo pa e miles di personanan biahando door di nos aeropuerto.
E resultadonan aki ta tuma un cantidad tremendo di coordinacion, planificacion y compromiso di parti di un cantidad di partner di aeropuerto, y e resultado di e fin di siman tras di lomba no lo por tabata posibel sin e esfuersonan di US Customs and Border Protection, Imigracion Local (IASA), Departamento di Border Police na aeropuerto, e unidad di K-9 di polis, Douane di Aruba, Air Navigation Services Aruba N.V. (ANSA), Aruba Tourism Authority (ATA), e aerolineanan, e ground handlernan, Departmento di Transporte Publico (DTP), e taxistanan, operadornan di concession y F&B, ASAP Services, Total Services, Valero, Universal Aviation FBO, Flexo, Aruba Security and Crime Prevention, Dienst Openbare Werken (DOW) y e ekipo di AAA entre otro.
CEO di AAA Sr. James Fazio a comenta riba e Super Weekend bisando: “Tur esaki ta danki na trabou haci den ekipo, focus y liderazgo! E ta importante pa compronde con tur parti di e operacionnan di aeropuerto ta interconecta, y cu ora tur hende ta enfoca y comprometi na nan rolnan respectivo, e resultadonan ta obvio. Door di traha hunto nos a mustra cu nos por logra hopi cos cu al final a beneficia e operacion completo na aeropuerto y e pasaheronan cu ta biaha door di nos aeropuerto. Aunke cu na dado momento nos tabatin 39 avion priva y 17 avion comercial staciona riba nos apron, nos a logra procesa cada un den un forma safe y liher. Ni e mal tempo na e parti noreste di Merca cu a causa algun retrazo acompanja pa congestion den e espacio aereo por a para e trabou eherci den ekipo. E tabata impresionante pa mira cada empleado bai e extra miya pa sigura e servicio adecua na nos pasaheronan y mi kier gradici cada un persona cu a haci un diferencia durante e Super Weekend! E ta impresionante kico por wordo logra cu e focus y compromiso corecto. Bon trabou tur hende!”


text:
“Grandioso Mercado di Santa Rosa celebranda Dia Nacional”
Pa prome biaha riba Linear Park
Dia 17 di maart Santa Rosa a celebra Aruba su dia nacional den forma espectacular cu un Mercado mas grandi cu nunca.
E biaha aki e celebracion a tuma lugar riba Linear Park unda cu alavez a haci inauguracion di Plaza Turismo.
For di 10or di mainta bishitantenan a disfruta di un total di 44 tent cu a bende platonan crioyo manera sopi y filet di lion fish, bakijaw, sopinan di mondongo-bestia chikito-seafood y oester, cocolishi tempera, croquete di cocolishi, stoba di cabrit- rabo di baca- comcomber-galinja-secat y higra, cala, sanger yena, cabrito y steak riba grill y hopi mas.
Pa e muchanan tabatin hotdog, hamburger, popcorn, loempia, cotton candy, face painting, blaas, dino jump y roulette.
Tabatin diferente tentnan cu a bende tur sorto di matanan manera entre otro mata di banana, sorsjaca y yerbe di hole. Tambe diferente remedinan di tera manera stropi di calbas,holoway, robalbo y ginger y diferente remedinan pa cara, cabey, contra cholesterol, sucu, pia preto, rijon y hopi mas.
Sin lubida e tentnan cu a bende pasa boca dushi manera quesillo, dulce de leche, chupabebe, cupcake, pan bollo, pan dushi, koeki y tur sorto di bolo.
Como special tabatin liquer di cashew, lechi, mes, diferente simiyanan, honing y carni fresco.
Manera semper tabatin dushi ambiente, e biaha aki dor di grupo di baile Rincon Boys, Tipico Brisa Tropical y Tipico Alegre Cadushi Largo.
Pa 11or a tuma lugar e apertura official di Plaza Turismo, riba Linear Park.
Remarkabel ta e cantidad grandi di turistanan cu tabata presente na e Mercado di Santa Rosa y e comentarionan positivo ricibi. E celebracion aki tambe a conta cu e presencia di diferente mandatario y politiconan kende a disfruta hunto cu pueblo di e grandioso celebracion aki.
Santa Rosa kier a extende palabranan di gradicimento na pueblo completo kende un biaha mas a sostene e Mercado, Agricultor, Criador y Piscadornan local.


text:
Fiansa
For di momentu ku un miembro tin 3 luna den KEP e ta bini na remarke pa hasi un fiansa.Kada miembro por fia te un máksimo di 5 bia su akshon. Petishon pa fiansa ta keda reglá den un fregá di wowo, e proseso ta simpel i sin niun dolo'i kabes. Komo ku e kondishonnan ta fleksibel, e porsentahe di fiansa ku ta desaprobá ta hopi chikí.
Fiansa Personal
Pa tur fiansa ku bo hasi na KEP un interes flèt di 7% ta aplikabel. Esaki ta e opshon mas faborabel aki na Kὸrsou.
Mester presentá ku 2 último slep di salario òf penshun, 2 último statement di banko i último statement di bo tarheta di krédito. Komo ku pagonan ta bai via salario, no tin kobransa di OB riba e montantenan enbolbí i ademas KEP no ta kobra gastu atministrativo ni seguro di riesgo. KEP no ta eksihí pago na man tampoko. Hasiendo fiansa na KEP bo ta bini na remarke pa risibí parti di bo interes ku bo a paga bèk den forma di dividendo. Ningun instituto finansiero ta ofresé un dil mas faborabel.
Fondo 70+
Miembronan penshonado por sigui disfrutá di e benefisionan di KEP. Pero hopi biaha ta difísil pa personanan riba 70 aña haña un fiansa. P'esei a krea un fondo speshal pa kubri e riesgonan enbolbí.
Fondo 70+ ta hasi posibel pa miembronan di KEP riba 70 aña, kontinuá nan fiansanan i tambe hasi fiansanan nobo. Miembronan riba 70 aña por hasi fiansa te ku 10.000 florin. Komo miembro di KEP bo por ta sigur ku bo asuntunan finansiero ta den bon man, asta hopi despues di bo añanan di trabou.
Fiansa Chikí
Por presentá gastu pa kua un miembro tin nesesidat rápido di un montante chikí. Den e kasonan aki por hasi uso di Fiansa Chikí ku no ta relatá na e montante di akshon di e miembro.
Aplikashon ta posibel te na un suma máksimo di Fl.2000,= i un tèrmino di pago bèk di máksimo 15 luna. Por hasi petishon manteniendo un fiansa eksistente ku si ta relatá na montante di akshon. Den kaso di Fiansa Chikí no ta permití kambio di fiansa, pues mester kaba di pag'é bèk kompletu promé ku por apliká pa un otro. Tur sobrá reglanan pa fiansa relatá na akshon ta aplikabel tambe pa Fiansa Chikí, entre otro kalkulashon di un tersera parti, seguro di fiansa, entrega di 2 último slep di salario, 2 último statement di banko i último statement di credit card.
Kompra Kolektivo
KEP ta boga pa brinda oportunidat amplio pa su miembronan sigui desaroyá.
Pa kumpli ku e propósito aki KEP ta hasi kompra kolektivo di diferente tipo di produkto, aparato i otro instrumento edukativo. Di e manera aki miembronan ta risibí un bentaha den preis i alabes e oportunidat di desaroyo pa nan mes i nan famia.
Miembronan por hasi uso tambe di e asina yama “karta di garantia” pa hasi kompra na diferente establesimentu por ehèmpel Wimco, Polytronica, Better Deals, Omni i vários mas.
Pa ámbos tipo di kompra miembronan por paga bèk den un tèrmino máksimo di 12 luna.


text:
Doño di trabao cu maneho di ‘No Work – No pay’.
Durante e crisis actual di COVID-19 tin doño di trabao cu ta aplica un maneho temporal di ‘No Work – No Pay’. Doño di trabao cu a aplica e maneho aki por ahusta salario cerca SVb pa asina e cobransa di SVb por refleha e situacion actual.
Tur doño di trabao lo sigui wordo cobra prima di SVb riba salario(nan) coriente. Esaki por wordo evita si e doño di trabao ahusta salario(nan) cu ta cay bao e maneho aki. Pa evita cobransa di prima riba e salario(nan) aki mester ahusta e salario(nan) na Afl. 0,01 (1 cent) salario pa dia (dagloon) cerca SVb.
Pa haci esaki subi nos portal di MiSVb (https://misvb.svbaruba.org), login y cambia e dagloon pa e empleado(nan) cual ta cay bao e maneho aki. Yena e suma di Afl. 0,01 como salario pa dia, e fecha riba cual e maneho a drenta na vigor y confirma e cambio(nan) riba e portal.
Na momento cu e maneho aki a vence por reahusta e salario pa dia bek pa e empleado(nan).
Pa mas informacion por tuma contacto cu nos na info@svbaruba.org. Den caso cu tin problema pa log riba MiSVb por tuma contacto cu nos Helpdesk MiSVb na helpdesk@svbaruba.org of manda mensahe riba Whatsapp na +2975272740.


text:
CONCACAF U-20 CHAMPIONSHIP DIANAN 18, 20 I 22 DI FEBRÜARI DEN STADION ERGILIO HATO! E DIA A YEGA!
CONCACAF U-20 CHAMPIONSHIP DIANAN 18, 20 I 22 DI FEBRÜARI DEN STADION ERGILIO HATO!
E DIA A YEGA!
Despues di dianan di training intensivo i un periodo di preparashon ekstenso, nos selekshon nashonal kategoria U-20 lo enfrentá Saint-Martin, Belize ku Guadeloupe di grupo C, p’asina kumpli ku nan kompromisonan di e CONCACAF U-20 Championship 2020 ku lo tuma lugá dianan 18, 20 i 22 di febrüari den Stadion Ergilio Hato.
Tur kos ta kla pa Kòrsou enfrentá e Saint-Martin mañan, 18 di febrüari, mitar di 8 di anochi den Stadion Ergilio Hato. Esaki durante nos promé partido di e kampionato aki. Despues ku djabièrnè i djadumingu último nos hungadónan residensiá den eksterior a yega Kòrsou i djòin nos hungadónan lokal, e ‘trainingnan’ a kontinuá pa e partido importante aki. Awe nos selekshon ta tin su delaster training i nos hungadónan ta mentalmente i físikamente bon prepará pa saka nos kara mañan.
Skema di weganan:
Nos Promé Minister Sr. Eugene Rhuggenaath a hasi un bishita na nos selekshon pa duna nos hungadónan su sosten i duna algun palabra di enkurashamentu pa e partido importante di mañan!
E dia a yega kaminda Kòrsou por presensiá e inisio di e CONCACAF U-20 Championship 2020! Awor ta ora pa hinter pueblo di Kòrsou yega stadion pa apoyá i sostené nos hungadónan di U-20 ku ta kla pa nos promé partido kontra Saint-Martin!
Nos selekshon ta konta ku bo durante e CONCACAF U-20 Championship 2020!
Kòrda ku tur e partidonana aki ta grátis!
17 febrüari 2020


text:
KRALENDIJK–Wolfpack Self Defense ta bai kuminsá ku otro programa di defense propio, esaki di 12 di yüni pa 17 di yüli 2021.
Ta trata di un programa básiko di defense propio pa adulto.
Ku esakibo ta siña kon pa defendé bo mes legalmente ku mester ta un prioridat.E ta un programa di 6 siman impaktantep’abo siguridat. Engrandesé bo balor propio.
Ta ora p’abo ta mas sigur di bo mes tur momentu.
Area di atenshon:
-Téknika efektivo pa defendé bo mes.
– Komunikashon efektivo.
– Respirashon efektivo na momentu di tenshon (strès).
– Konsiente di bo ambiente.
– Filtra bo zona personal.
Esaki nan ta loke nan kubo lo siña durante e 6 siman.
Pa mas informashon por tuma kontakto na:
Wolfpack selfdefense@gmail.com.
Telefon +5997772095.
Facebook Page: wolfpack self defense
Instagram: wolfpack_self defense.
Tuma kontakto ku sr. William Evertsz pa mas informashon di e programa aki.
Post Views:
10


text:
Minister Xiomara Maduro
Reconocimento na Grupo Scout Casibari Jan Lobrecht pa nan 50 aña educando y formando mucha y hobennan ehemplar den nos comunidad ORANJESTAD – Diaranson atardi Minister di Cultura Xiomara Maduro a ricibi un delegacion di Grupo Scout Jan Lobrecht. Dia 19 di april ultimo Grupo Scout Casibari Jan Lobbrecht a cumpli 50 aniversario formando hobennan […]
Minister di Cultura Xiomara Ruiz-Maduro
Bunita acto protocolar Dia di Rey na Parke Wilhelmina ORANJESTAD – Diamars 27 di april ultimo a celebra Dia di Rey na ocasion di cumpleaños di Su Mahestad Rey Willem Alexander. Comision Celebracion Dianan Nacional a prepara un bunita programa. Minister di Finansa, Asuntonan Economico y Cultura, Luitenant Kolonel di Cuerpo di Marina Real y […]
Minister Xiomara Maduro ta gradici Pastor Toti pa su 25 aña di trabao spiritual
ORANJESTAD – Dialuna ultimo Minister Xiomara Maduro hunto cu Minister President Evelyn Wever-Croes y su esposo a atende e Santo Sacrificio di Misa na Santa Filomena na Paradera na ocasion di e celebracion di 25 aniversario di Pastor Toti Fuentebella como Sacerdote. Minister Xiomara Maduro ta gradici Pastor Toti su trabao spiritual den nos comunidad. […]


text:
E komishon di konseho médiko ta konsistí di prinsipalmente dòkternan ku ta traha na bienestar di pashèntnan di kanser. Den e komishon aki tantu onkólohonan, ginekólogonan, radiólogonan, urólogonan komo dòkternan di kas ta wòrdu representá. E komishon aki tin kontakto regular ku hunta di direktiva i e trahadónan sosial di PWF. Nan ta sostené e trahadónan di PWF ku konseho i akshon. E otro konsehéronan, manera a menshoná den Organisashon, ta keda aserká pa maneho diario solamente den kasonan speshal.
Banda di esei e miembronan di e komishon ta duna nan aporte ku dunamentu di charla, organisamentu di simposionan i konferenshanan i tambe na momentu di duna charlanan na programanan di televishon i radio.


text:
Lisa Grootheusheidkamp ta sali nr 24 den e ciclismo di ruta
Awe mainta a tuma lugar e Ciclismo di ruta aki na Lima. Lisa Grootheusheidkamp a start contra un total di 36 otro ciclista. Lisa a start bon den e prome round nan y te asta a lidera e careda den e di 3 round.
Na final Lisa a termina na 24 lugar cu un tempo di 2:20.33. Na prome lugar a sali Arlenies Sierra di Cuba cu un tempo di 2:19.49. Na di dos lugar a keda Trinidad & Tobago y na di 3 lugar a termina Mexico.
Por bisa cu Lisa a hasi un bon presentacion aki na Lima y sigur nos lo sigi tende di dje.


text:
KRALENDIJK – Diputado James Kroon i diputado Elvis Tjin Asjoe a papia ku prensa na Skol Amplio Papa Cornes tokante e proyekto di turismo na skol. Diputado Kroon a papia promé di e proyekto i a menshoná ku momentu a inisia e proyekto, tabatin un momentu tremendo huntu ku taksistanan i Boi Antoin kende a duna splikashon di sitionan bon pa turista, esta historia di sierto areanan. “COVID-19 a trese un sufrimentu fuerte serka entre otro taksistanan, esaki debi na e kaida konsiderablemente di turista riba e isla di Boneiru. Esaki ta e promé parti kaminda ta bai kontinua i ku gobièrnu ta habri pa yuda sali for di e krisis di e vírùs di ‘corona’. Mas aktividat sosial ta yuda krea moveshon den e direkshon di ekonomia,”diputado Kroon a menshoná.
Seguidamente a dirigí palabra diputado Elvis Tjin Asjoe kende a bisa entre otro ku a yega na e final di e dia ku taksistanan a kore ku muchanan di skol di grupo 1 te ku 4. “E proyekto a inisiá djaluna. Nan a kore e parti sùit di Boneiru. Esaki ta duna e taksista un entrada den e temporada aki, ku ta praktikamente 0 na aktividat pa krea entrada pa nan. E idea ta pa bai nort di Boneiru i laga e muchanan sintinan mes komo un turista riba Boneiru. No solamente taksistanan sinembargo otro gruponan, tambe ta bon pa huntu ku e muchanan, lanta i konosé kiko ta e balor di turista. Boneiru ta dependé pa gran parti di turista. Praktikamente tur taksista ta aktivo na e proyekto ariba menshoná. Ta trata di fondonan ku gobièrnu tin disponé, pa invertí den turismo. Pa boneiru nos ta hopi kontentu ku a krea nos propio prosupuesto, i huntu ku Hulanda ta pone e ekonomia move apesar di e situashon aktual. Nos ta pensando riba mas proyekto pa ta mas aktivo. Entre otro por a tuma nota kuantu hende ta hür ‘Golf car’ i hasi paseo riba e isla, “diputado Tjin Asjoe a bisa.


text:
Lider di partido POR sr. Otmar Oduber a reuni cu sr. Gobernador dialuna atardi unda cu a repasa e trabounan cu sr. Informador a haci durante transcurso di siman pasa y cual rapport el entrega diabierna. Aworaki e ta reuniendo cu lidernan pa den e siman aki logra nombra un formador. Unabes cu esaki tuma luga, e ora ey lo por mira tambe e disponibilidad cu tin tambe entre e partidonan pa por forma un gobierno y asina asumi e retonan y responsabilidadnan cu nos tin nos dilanti.
Te cu aworaki e partido cu ta exclui for di e formacion di e proximo gobierno ta partido AVP, pues partido MEP, POR y RED lo mester bay sinta na mesa hunto cu formador unabes cu formador wordo identifica y wordo presenta pa sr. Gobernador.
Sr. Oduber ta splica cu e base ta pa tin un gobierno di sigur minimo 11 asiento entre partido MEP y POR y amplia esaki mas cu ta posibel unda cu partido RED a mustra disponibilidad. ‘Nos a mustra riba e hecho cu tin puntonan cu tincu papia riba dje y puntonan di principio cu nos partido ta para riba dje y cu nos mandato cu tin den ‘Partijraad’ ta condiciona na cierto puntonan. Den nos programa nos a pone atencion na varios punto cu a bin dilanti mediante encuesta y encuentronan cu instancianan ya for di comienso di aña (e puntonan aki no a cambia y a keda prioridad). Pa nos como partido e ta prioridad tambe den formacion di un gobierno. Mi ta convenci cu si mira programa cu tin di partido MEP y den cierto forma di partido RED, ta mira cu ta habri pa papia y combersa riba temanan di importancia pa comunidad. Mester bisa cu no a yega e fase di reparticion di carteranan ainda. Aworaki e prioridad ta pa prome, sr. Gobernador nombra un formador. Despues di esaki e siguiente paso logico, lo ta pa mira similaridadnan entre e dos of tres partidonan y mira si por forma un plan di gobernacion na nivel Nacional. Di e forma ey por ‘baha bandera di partido’ y pone puntonan di prioridad di comunidad dilanti. E ora e ta bira un programa combina di gobernacion pa tur hende cu ta biba riba e baranca aki. E plan di gobernacion mester ta na beneficio di tur hende riba nos isla.
Concluyendo sr. Oduber a splica cu unabes e pasonan menciona tuma luga, ta mira ken ta e miho actornan e ora pa atende cu e diferente carteranan. Sigur ta mira ‘schommelmento’ cu lo mester bay tuma luga, pasobra nos a bisa cu nos lo no mantene e 9 ministerionan y pues enfasis ta bay cay riba carteranan nobo.


text:
WILLEMSTAD – Despues di 25 aña ketu bai tin kontroversia riba e destinashon di Plantage Weitje (Wechi). Gobièrnu di Kòrsou a logra duna Wechi e destinashon di bibienda, pero organisashonnan ambiental ta keda para ariba ku no por konstruí nada riba Wechi pa motibu ku no a kana e prosedura konforme e ‘Eilandelijk Ruimtelijk Ontwikkelingsplan Curaçao’ (EROC).
Segun Lloyd Narain di Amigu di Tera i Defensa Ambiental gobièrnu ta usando un veredikto di Korte pa hasi komo si fuera ku e tin karta habrí pa konstruí pero hurídikamente esaki no ta klòp.
José Manuel Dias den kòmbersashon ku èks-diputado Anthony Godett
Te ainda no a otorgá pèrmit di konstrukshon pasobra promé ku duna pèrmit mester kumpli ku e prosedura abase di kual ta trata e 140 opheshonnan di e organisashonnan ambiental. Te ainda ningun di e opheshonnan a keda tratá.
Lista largu di kontratempu
E kontroversia rondó di Wechi ta data for di 1990 ora ku Pedro ‘papito’ van der Dijs a lanta Wechi Real Estate NV ku e propósito pa kumpra e tereno aki for di famia Beaujon pa únikamente 1,8 mion florin.
Wechi no tabatin destinashon di bibienda ora ku Wechi Real Estate NV a kumpra e tereno. Dia 7 di mei 1992 a bini un ‘landsbesluit’ den kual gobièrnu di Antia Hulandes a otorgá Wechi Real Estate NV eksonerashon di impuesto (tax holiday) pa desaroyá 80 hèktar di tereno na Wechi. Fundashon Kas Popular (FKP) a atkirí e derechi aki na momentu ku FKP a kumpra Wechi for di Wechi Real Estate NV pa e suma di seis mion florin.
Segun un dokumentu di e sekshon di asuntunan di tereno di DROV fechá 31 di òktober 1994, na momentu ku FKP a kumpra Wechi serka Wechi Real Estate NV ,dia 12 di mart 1993, e direktor di FKP tabata na mes momentu direktor di e kompania aki. E tempu ei èks-diputado Anthony Godett a denunsiá e echonan aki serka Ministerio Públiko pero su petishon pa laga hasi un investigashon no a keda honrá.
Aprobashon di EOP
Na 1995 Konseho Insular di Kòrsou a aprobá e ‘Eilandelijk Ontwikkelingsplan (EOP) sin tene kuenta ku e ‘tax holiday’ eksistente i a duna Wechi e destinashon di ‘open land’. Esaki ta nifiká ku ta mantené e tereno den e estado ku e ta, pues no por konstruí nada riba dje. Mirando esaki FKP a apelá e desishon i dia 6 di mart 1997 pa medio di un ‘landsbesluit’ gobernadó di e tempu ei, Jaime Saleh, a disidi ku Konseho Insular mester tuma un desishon di nobo.
Dia 11 di sèptèmber 1999 Konseho Insular di Kòrsou a aprobá kreashon di kuater área den EOP denominá komo ‘witte vlek’. Un ‘witte vlek’ por keda desaroyá basta ku duna un pèrmit. Wechi tabata un di e kuater áreanan aki. E tempu ei a disidi ku di e 134 hèktar di tereno ku Wechi ta konsisti di dje ta denominá 80 hèktar komo área di bibienda.
Na 2012 FKP a hasi un petishon di permit pa konstrui un kompleho di apartamentu na Wechi konsistiendo di ocho unidat. Segun minister di Planifikashon Urbano, Earl Balborda, e pèrmit aki a keda konsipiá pero nunka a keda otorgá. Dia 7 di ougùstus 2014 FKP a hasi petishon pa konstruí e promé 70 kasnan pero te ainda no a haña pèrmit.
Aktualmente gobièrnu ta hasiendo e trabounan di preparashon di tereno, sin ku tin un pèrmit di konstrukson. FKP ke konstrui 762 kas di kual un parti lo ta bibienda sosial i e otro parti lo konsisti di bibienda komersial, pero no ke kuminsá konstruí sin pèrmit. E reglanan di EROC no a keda kumplí. E organisashonnan ambiental ta menasá ku mas kaso den Korte. E preshon pa otorgá un ‘pèrmit na drechi’ ta awor serka minister Balborda.
Outor José Manuel Dias
Lesa mas: Balborda ta kuminsá desaroyá Wechi sin plan di parselashon